Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/388 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/388\nheb lealded, o sonjal creski va foan em liammou ; (17) mes ar re all her gra dre garantez, o c’houzout penaos ez oun lakeat evit difen an Aviel. (18) Ha fors a zo ? en pe feçon-benag ma vez, pe dre eur zeblant a garantez, pe en gwirionez, ar C’hrist a zo prezeget ; hag en em rejouissa a ran, hag en em rejouissa a rin c’hoas a gement-se. (19) Rag gouzoud a ran penaos kement-se, a droio d’am zilvidigez dre ho pedennou, ha dre ar zicour euz a Spered Jesus-Christ, (20) hervez ar pez a c’hortozan ferm, hag an esperans em euz penaos, na vezin ket mezekeet e tra e-bed, mes penaos, gant peb assurans, ar C’hrist pehini a zo bet a viskoas glorifiet em c’horf, a vezo c’hoas glorifiet breman, pe dre va buez, pe dre va maro. (21) Rag evidoun-me, ar C’hrist eo va buez, hag ar maro a zo eur c’hounidegez evidoun. (22) Hogen, na ouzon ket ha mad ez eo d’in, evit va labour, beva er c’hig, na petra a dlean c’hoantaad. (23) Rag gwasket oun a bep tu, o veza ma em euz c’hoant da guitaad ha da veza assambles gant ar C’hrist, ar pez a vefe kalz gwelloc’h d’in ; (24) a-hend-all talvoudussoc’h eo deoc’h e choumfen er c’hig. (25) Ha creden vad em euz e choumin, hag e rin va demeurans ganeoc’h holl, evit hoc’h avansamant hag ho choa er feiz, (26) evit ma ho pezo enoun, pa zistroin en ho touez, leac’h d’en em c’hlorifia en pep tra en Jesus-Christ.\n(27) En em gomportit, da vihana, en eun doare dign euz a Aviel ar C’hrist, evit, pe e teuin d’ho kwelet, pe e vezin pell diouzoc’h, ma klevin lavaret ac’hanoc’h, penaos e choumit stard en eur memeus spered, o combatti gant eur memeus ene, evit ar feiz euz an Aviel, heb beza spountet e doare e-bed gant hoc’h enebourien, (28) ar pez a zo evithe eur zin anat a gollidigez ; mes evidoc’h eur zin a zilvidigez ; ha kement-se a-berz Doue ; (29) rag roet hen deuz deoc’h ar c’hras, abalamour d’ar C’hrist, n’e ket hep-ken da gridi enhan, mes ive da zouffr evithan, (30) o combatti ar memeus combat en pehini hoc’h euz gwelet ac’hanoun hag e klevit emoun c’hoas breman.\nMAR d’euz eta eur gonsolation-benag er C’hrist, eur soulajamant-benag er garantez, eur gommunion-benag er Spered, mar d’euz eur gompassion hag eun drugarez-be-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/388&oldid=125513 »


Francesco Farnese - Wikipedia\nArabat droukveskañ gant Francesco Maria Farnese (1619–1647).\nFrancesco Farnese e lifre Mestr-Meur ar Sacro Militare Ordine Costantiniano di S. Giorgio.\nFrancesco Farnese (Parma, 1678 – Piacenza, 1727), a voe seizhvet dug Parma, war-lerc'h e dad Ranuccio II Farnese adalek 1694. Ur politikour ampart e voe, hag un ober a bouez en doe en Europa e amzer.\n2 Brezel Hêrezh Spagn\n3 War e lerc'h\nMab e oa da Ranuccio II Farnese (1630 – 1694) ha da Maria d'Este. Dug Parma ha Piacenza e voe goude marv e dad, e miz Kerzu 1694, pa ne oa nemet 16 vloaz. Abaf ha gak e oa, hogen lemm e spered ha politikour ampart.\nE 1693 e varvas e vreur henañ Odoardo II Farnese hag a oa da ren war-lerc'h o zad. neuze e ouias e rankje ober war-dro an dugelezh. Ha bloaz goude, e 1694, e varvas an dug kozh. Ha setu Francesco lakaet da zug.\nBloaz goude, e miz Kerzu 1695, e timezas da Dorothea Sophie von der Pfalz, pe Dorothea Sophie von Neuburg (1670-1748), intañvez e vreur henañ, Odoardo II Farnese (Colorno, 1666-1693), da virout outi a gaout hec'h argouroù en-dro. Eizh vloazh koshoc'h egetañ e oa-hi. Bugel ebet n'o doe.\nFall e oa an traoù gant arc'hant ar stad abalamour da heuliadoù feurioù-emglev Torino ha Vigevano, e 1696, rak ret e oa derc'hel armeoù alaman e kreñvlec'hioù ar vro. Ken fall e oa yalc'h an dugelezh ma tivizas krennañ war an dispignoù: kaset e voe kuit an darn vrasañ eus ar servijourien, sonerien, furlukined, korred, hag echuet e voe gant an abadennoù, festoù ha banvezioù a oa niverus el lez en amzer e dad Ranuccio II.\nMervel a reas roue Spagn, Carlos II, en 1700, hag eñ divugel. Bec'h a savas diwar-ben piv a renje en e c'houde. Emgannoù a voe en Italia etre an div gostezenn. Dont a reas Francesco a-benn da virout ouzh an armeoù estren da zont en e zugelezh, a oa dindan ar pab.\nE vreur Antonio Farnese a renas war e lerc'h a voe divugel ivez. Hag echuet e voe gant an Tiegezh Farnese e dugelezh Modena. E 1731 e voe roet ar gurunenn d'un niz, dezho, mab henañ rouanez Spagn, Don Carlos.\nGiovanni Drei, I Farnese grandezza e decadenza di una dinastia italiana, La Libreria dello Stato, Roma, 1954.\nEmilio Nasalli Rocca, I Farnese. De l'Oglio, 1969.\nAdtapet diwar « https://br.wikipedia.org/w/index.php?title=Francesco_Farnese&oldid=1505425 »\nKemmoù diwezhañ degaset d'ar bajenn-mañ d'an 6 Mae 2013, da 03:19.


Hugues de Payns,\nlivadur gant Henri Lehmann (1841).\nHugues II de Payns (pe Hugues II de Payens a-wechoù), a oa ur marc'heg eus Champagn, anavezet-mat en abeg ma oa bet krouet gantañ ar vezin gristen a deuas da vezañ Urzh an Templ adalek 1129. Bezañ e voe ar mestr meur anezhañ eus 1129 betek e varv e 1136.\n2 En Douar Santel da vat\nN'ouzer ket kalz a dra diwar-benn lec'h ganedigezh Hugues II de Payns ha ne c'haller nemet goulakaat e oa bet ganet e-tro 1070-80. Mab e oa d'an Aotrou Hugues de Payns ha d'ur vaouez hag a zo chomet dianav hec'h anv ; ur mab all en devoe ar c'houblad, Acheus e anv. Hervez istorourien 'zo (an arc'heskob gall Guillaume de Tyr en o zouez) e vije ganet e Payns, ur gêriadenn hag a zo 12 km er gwalarn da gêr Troyes, kêrbenn konted Champagn.\nD'ar 27 a viz Du 1095, da-geñver sened-iliz Clermont, e voe roet lañs d'ar C'hentañ Kroaziadeg gant ar Pab Urban II (e-tro 1042-1099) evit ma vije dieubet an hent da Jeruzalem bet stanket d'ar birc'hirined gristen gant an Durked. Ne gemeras ket perzh Hugues II de Payns er groaziadeg-mañ a voe peurachuet gant dibenn Seziz Jeruzalem d'ar 15 a viz Gouere 1099. Ne voe nemet e 1104 ma ambrougas e bennaotrou Hugues Ier de Champagne d'an Douar Santel ma chomas e-pad tri bloaz a-raok distreiñ d'e di e 1107. Eurediñ a reas da Elisabeth de Chappes e 1108, ha pevar bugel en devoe (Gibuin, Isabelle, Herbert ha Thibaud) ganti.\nEn Douar Santel da vatAozañ\nPan eas e wreg da Anaon e 1113 pe 14 e reas e vennozh mont d'an Douar Santel adarre ha d'ober e annez eno. A-gevret gant Godefroy de Saint-Omer e savas an Tour de Destroit, etre Haifa ha Césarée, da zifenn ha da wareziñ ar birc'hirined a oa gant o hent war-du Jeruzalem. Goude bezañ krouet Urzh Marc'heien Baour ar C'hrist gante e 1118 e fizias Baudouin II, roue Jeruzalem ar c'houlz, enne ul lodenn eus e balez a veze graet Templ Salomon anezhi. Anvet e voe an urzh nevez Marc'heien Baour ar C'hrist ha Templ Salomon diwar neuze, Geoffroy Bisol, André de Montbard, Payen de Montdidier, Archambault de Saint-Amand, Godefroy, Gondemare ha Roral anv ar varc'heien all.\nJacques Dubourg, Les Templiers dans le Sud-Ouest, Éditions Sud Ouest, 2001.\nAdtapet diwar « https://br.wikipedia.org/w/index.php?title=Hugues_de_Payns&oldid=1720501 »\nDernière modification le 28 Gwe 2016, à 16:05


Un antibiotik (eus an hen-gresianeg anti : "a enep da" ha bios : "ar vuhez") pe bevastaler,, e brezhoneg, zo un danvezenn kimiek naturel pe sintezennel a zistruj pe a harz diorren ar bakteri. Antibiotikoù lazh-bakteri a vez graet eus ar re gentañ, pa vez graet antibiotikoù bakteristatik eus ar re all. Bez e c'hell un antibiotik bezañ bakteristatik pa vez nebeut outañ ha lazh-bakteri pa vez muioc'h outañ.\nUnan eus araokadennoù pennañ an XXvet kantved e-keñver medisinerezh zo eus diorren an antibiotikoù da heul an eil brezel bed. Al louzaouadennoù antibiotik o deus lakaet da greskiñ esperañs bevañ an dud ouzhpenn dek vloaz, muioc'h evit pehini eus al louzaouadennoù all. Koulskoude, dre o implij boas, pe zoken dre re implij eus darn eus an antibiotikoù, e teu poblañs ar bakteri antibiodalc'hus war gresk. Dre se e tigresk en un doare hollek o efedusted. En ospitalioù ez eo abeg d'ur c'hresk ar riskloù poreadur kurdiat, dre ziouer a louzoù efedus a walc'h a enep d'ar bakteri re zalc'hus.\nAdtapet diwar « https://br.wikipedia.org/w/index.php?title=Antibiotik&oldid=1972375 »


Journal de Renaud Camus, samedi 2 mai 2015\ncréée le dimanche 3 mai 2015, 17 h 52\nmodifiée le mardi 5 mai 2015, 16 h 03Samedi 2 mai 2015, minuit et demi. Voici qu’Ørop, grâce à ~~~~~~~~, est disponible dans sa version “classique”, sur papier ; et que Discours ~~~ chambre, ~~~ ~~~~~~~~ ~~~ ~~~~ ~~~~~~~~~~~~~~ ~~~~~~~~~~~~, ~~~~~ ~~~ ~~~~~~ ~~~~ ~~~~~~~~~~ ~~~~~~~ contre moi et ~~~ ~~~ ~~~~~~~~~~~~~~ ~~~ ~~’~~~~~~~~~~~ ~~~~~~~~~~~, ~~~ ~~’~~~~~ ~~’~~~ ~~~~~ ~~ ~~’~~~~~~. ~~. ~~~ ~~~ ~~~~~~~~ ~~~ ~~~~~ ~~~~~~~~~~ ~~’~~~~~~ ~~~~~ ~~~~ ~~~~ ~~~~~ ~~~ ~~~ ~~~~~ maison Lulu ne ~~~~~ ~~~~ ~~~~~~ ~~~ ~~~~~~ ~~’~~~~~~~~~~~, ~~~~~~~~’~~~~ ~~~ ~~~~~ ~~~~~ ~~~ ~~~~~~ ~~~~~~. ~~~ ~~~~~~~-~~~ ~~~~ ~~’~~~~~~~~~, ~~~~~~~~-~~-~~~, ~~~ ~~~~~~~~~, ~~~~~~ ~~~~ ~~’~~~ ~~~~~~ ~~~~~~~~~~~~~ ~~~~~ ~~’~~~~~~~~~~ plus tôt, à ~~~~ ~~~~~~ ~~~ service ~~~ presse, ~~~ ~~~~~~~~~~ ~~~~ ~~~~~~~~~~ ~~~ ~~~~ ~~~~~~~~~~~~~~ d’influence ?\nOui, ~~~~~~~~~ ~~~~, ~~~~~~ ~~~~~, ~~~~~~~~ ~~~~~. ~~~~~ ~~ ~~~~~~ ~~~~~~~~~~ ~~~ ~~~ ~~~~~ dresser une liste, ~~~~ ~~~ ~~~~~~~ ~~~~~~~~ ~~ ~~~~~~~~, ~~~~ ~~~ ~~~~~ ~~~~~~ ~~ ~~~~~. ~~~ ~~~~ ~~~~~ ~~’~~~~~~~~~ ~~~~ ~~~~~~~~~~~~ ~~~ ~~~~~~ ~~~~~~~~ ~~’~~~~~~~~~, ~~~~~ ~~~~~ ~~~~~~~~ ~~’~~~ ~~~~~~ une vingtaine de ~~~~~. ~~~ ~~~~~, ~~~~~~ ~~~~~~~~~ ~~~~~~~~~~, ~~~ ~~’~~~ ~~~~~~~ ~~~~~ ~~~~ ~~~~ ~~~ ~~~~~ — ~~~ ~~~~~~ ~~~~~-~~~ ~~~~ ~~~~~~ ~~~~~~~ ~~~~~ ~~~ ~~’~~~ ~~~~ ~~’~~~~~~~~ ~~~~~~~~~~, ou dont il ~~ ~~ ~~~~~~ ~~~~~~~ ~~~~ ~~~~~~ ~~~~ ~~’~~~ ~~~~~ ~~~~~~~~. ~~’~~~~~~~~ ~~~ ~~~~~~ ~~~ ~~~~~~ ~~~~~~~~~ ~~~~~~~, ~~~ ~~~~~~ ~~~~ premières Demeures ; ~~~ ~~~~~ ~~~~~-~~~ ~~~~~~~~ ~~~~ ~~~~~~~~~~~ réduits par mes ~~~~~~, ~~~~~ ~~~~~~~~~~ ~~~ ~~~~~ ~~~~ ~~~~~~~~~~ ~~~ ~~~~~~~~~~~~~ ~~~~ ~~’~~~~ ~~~~~~~ ~~~~~~ ~~~ ~~~~ ~~~ ~~~~~~~~ ~~~~ ~~~~~~~~~~~ ~~ ~~~~~~~ ~~~ ~~~~~ ~~~~ ~~~~~~~~~ précédents.\nC’est ~~~~~~ que je m’aperçois ~~~~ ~~~ ~~’~~~ ~~~~ ~~~~~~~~~ ~~~~~~ ~~~~ ~~~~~~ ~~~~~~~~~, ~~~~~ ~~~~~ ~~~ ~~~~~~ ~~~~~~~~~~~ ~~~~~~~~ ~~~~ ~~~~~ ~~~~~~~~~~~~, ~~~~~~~~~~ — ~~~~ ~~~~~~~~ ~~’~~~~~~ ~~ ~~~ ~~~~~~ ~~~~~~~~~~~~~~~, bien sûr, par ~~~~~~~ ~~~ ~~~~~~ : ~~~ ~~~~~~~~~ ~~~~~~~ ~~~~~ ~~~~~~ ~~~~ ~~~~~~~~~~~ ~~~~~ ~~~~~~~~~ ~~~ ~~~~~~~~~ ~~~~ ~~~~~~~~~, ~~~~ ~~~~~~ ~~~~~~~~, ~~~~ ~~~~~~ ~~’~~~~~~, ~~~~ ~~~~~~~~~~~~ ~~~ vivacité (d’êtrenvietude, ~~~ veux dire) ; mais ~~~~~~~~ ~~~~~~ ~~~’~~~ ~~~~~~~~~ ~~~~~~~ ~~~ ~~~~~~~, ~~~~ ~~ ~~~~~~~~~ ~~~~~~~~~~~~~ ~~~~~~~~ ~~~ ~~~~~~~~ ~~~~~ ~~~ “~~~~~~~~ ~~~ ~~~~~~~”. ~~~~~, ~~~~~~ ~~~ ~~.~~.~~ ~~~~~~ ~~~~~~~ ~~~~ ~~~~~~ ou rue de ~~~~~~~~~, ~~~~~ ~~~~, ~~~~~, ~~~ ~~~ ~~~~~ ~~~~~~~ ~~~~ ~~~~~~~~~ ~~~ ~~~~~~~~~~~ ~~ ~~~~~~~~~~~~ ~~~~ ~~~~~~~~~~ ~~~ ~~~~~~~~~ ~~’~~~~~~~~. ~~~~ ~~~~~~~~~ ~~~~~ ~~~~~~~~~~~ ~~~~~ ~~~~ ~~~~~~~~, ~~~~~ pour ma part ~~~ ~~~ ~~~~~~~~~~~~ ~~~~~ ~~ ~~’~~~~~~~~~~~. ~~~, ~~~~~~ ~~~~~~~~’~~~~ ~~~ ~~’~~ ~~ ~~~~~ ~~’~~~~~~~~~ ~~~~~ s’interposer…\nIl ~~~ ~~~~~~~ ~~ ~~~~~ ~~~ ~~ ~~~~~~~, ~~~ ~~~~ ~~~~~~~~~~~~, ~~~’~~~~~~~~ son livre c’est ~~~~~~~~~ ~~~~~ ~~~ ~~~~~~ solliciter, ~~~ ~~~~~ ~~~~~~ ~~~ ~~~~~~, ~~~ ~~~~ ~~~~~ : ~~~~~~~~~-~~~~, ~~~~~~~~~-~~~~, ~~~~~~-~~~~, ~~’~~~ ~~~~~ ~~~~~, ~~~~-~~~ ~~~~ ~~~ ~~’~~~~ ~~~~ ~~~~~~~~~~~ ? ~~~~~ ~~~~ j’imagine que les ~~~~~~~~~~ ~~~~ ~~~~~~ ~~~~~ ~~~~ ~~~~ ~~~~ ~~~~~~~ ~~~~ ~~~ ~~~~~~~~~ ~~’~~~~~~~~~~ ~~~~ ~~~ ~~~~~ ~~~~~~~~~~, ~~~~ ~~’~~~~~~~~~ ~~~ ~~’~~~~ ~~~~~ ~~~~ ~~~~~~~~~~~~~~~~ ~~~~ ~~~~~~~~~ ~~~~~~~ (~~~ début, je faisais ~~~ ~~~~ ~~’~~~ ~~~ ~~~~~~~ ~~~ ~~~~~~). ~~~~~ ~~~~ ~~~~, ~~~~~~ ~~’~~~~~~ ~~~~~~ ~~~~~~~~ ~~~ ~~~ ~~~~~ ~~~ ~~~ ~~~~~~~, ~~~ ~~~~ ~~~~~~~, ~~~ ~~ ~~~~~~~~~ ~~~~~~~~~ exceptions près, dont ~~~~ ~~~ ~~~~~ ~~~~~~~ ~~~~~~~, ~~~’~~~~~~~~~~~~~ ~~~ ~~~~~~~~~~, ~~’~~~~~~~ ~~’~~~~~~~~~~~ ~~~~~~~~~~~~ ~~~~~ ~~~~~ ~~~ ~~~~~~, ~~ ~~~~~~~~ ~~~~ ~~~~ ~~~ ~~~~ ~~~~~~~ ~~~~ ~~~~~~~~~, d’insister. ~~’~~~~~~~~~ ~~~~~~~~ me dit maintenant ~~~~ ~~~~~ ~~~~~~ ~~~~ ~~~~~~~~ ~~~ ~~~~~~~~~~, ~~~~~ ~~~~ ~~~~~~~~~~~~~~ — ~~~~~~ ~~~~ ~~~~~~ ~~~ question.\nAu ~~~~~~~~~~ ~~~ ~~~~~~~~~ ~~~~~~~~~~~~~~~~ ~~~~~ ~~~ ~~~~~ ~~~~~ ~~~~ ~~~ ~~~~~ pas seulement pour ~~~~ ~~~~~~~ ~~~ ~~~ “~~~~~~~~~~~~”. ~~~ ~~~~~~~ ~~’~~~ ~~~~~ ~~~~~~~~ ~~~~~~ ~~~~~ ~~~ ~~~~~~~~ ~~~ ~~~ ~~~~~~~~~~. ~~’~~~~ ~~~~~~~~~~~~~~~~ ~~~~~~~ ~~~ ~~~~~~~ ~~~~~~~~~~~~~, ~~~ ~~~ ~~’~~~~~ ~~~~~~~~~ de solliciter des ~~~~~. ~~~ ~~~ ~~~~~ ~~~~ ~~~~~~ ~~~~ ~~~~~~~~, ~~~~ ~~~~~~~~. ~~~~~~ ~~~~~ ~~~ ~~’~~~~~~~~~ ~~~~ ~~~ ~~~~~ ~~~ ~~~~~~~~~ ~~~~~~~~~~ (~~~ ~~’~~~~ ~~~~~ ~~~~~~ ~~~~~ ~~~~~~ ~~~~~~~ qu’elle est une non-carrière, ~~~ ~~~~~ ~~~~ ~~~ ~~~~~~~~~ ~~~~~~~~~~~…) ~~~~~~ ~~~~ ~~~~~~ ~~~ ~~~~~~~ ~~~~~~~~~ ~~~ ~~~~~~~ ~~~ ~~~~~ ~~~~~~~~ ~~’~~~~~~~~~ ~~~~~~ ~~~ ~~~~~~ ~~~~~~~~~. ~~~ ~~~ ~~~~~ ~~~~~~~~~~ à un problème (~~~~~~~~~ : ~~~ ~~~~~~~~~~~ ~~~ ~~~~~~~ ~~~ ~~~ ~~~~~~~~~~~~~, ~~~ ~~~~~~~~~~~~~ ~~~~~~~~~ ~~~ ~~~~~~~~~~~) ~~~ ~~~ ~~~~ ~~~~~~~~ ~~’~~~~~~~~~, ~~~ ~~~ ~~~~~~~~ ~~~~ ~~~~ ~~~~ (~~~ ~~~~ ~~~ autre), son accord ~~~~~ ~~~~ ~~~~~~~~ ~~~ ~~~~~ ~~~ ~~~~~~~~~ ~~~~ ~~’~~~~~~~. ~~~ ~~’~~~~~ ~~~ ~~~~ ~~~~~~~ ~~~~~~~~, ~~~ ~~~ ~~~~~~~ ~~~ ~~~~ ~~~~~ : ~~~~ ~~~ ~~~ ~~~~~~ ~~~ ~~~~~~~~~~~ devant lui. L’exigence ~~~ ~~~~~~-~~-~~~~~~ ~~~ ~~~ ~~~~~~~~~~~ ~~~ ~~~~~~ ~~~~ ~~~~~~~~~ ~~~ ~~~~~~~ ~~~~~~~~, ~~ ~~~~~ ~~~ ~~~~~, ~~~ ~~~ ~~~~~ ~~~~~~~~~~~~ ~~~~~~~~~~~~ (~~~ ~~~~~~~~~~~~~) : ~~~ ~~~ ~~~~~ ~~~~ nous t’élevions, abaisse-toi. ~~~~ “~~~~~~~ ~~~~~~~~~ ~~~ ~~~~~~~~~~~~~~”, ~~~~~~ ~~~ ~~~~, ~~~~~~~~~~~ ~~~~~~~~~~~~~ ~~~ ~~~~~~~ ~~~~~ ~~~ ~~~’~~~ ~~ ~~ ~~ ~~~~~~~ ~~’~~~ ~~~~~~~~~, ~~~ ~~~ ~~~~~ ~~~~ ~~~ ~~~~ intentions et de ~~~~ ~~~~~~~~~~, ~~~~~~~~ ~~~~ ~~~~ ~~~~~~~~~~ ~~~~ ~~~~~~~~~ ~~~~~~~~~, ~~~~~ ~~~ ~~~~~~~~~~~~ ~~ ~~~ ~~~~~~~~ ~~~~ ~~~~~~~~ ~~~ ~~~~ ~~~~~~~ ~~~ ~~~~~~~~~ ~~~~~ ~~~’~~~ ~~~~~~~ ~~~’~~~ ~~~~ bien comme tout ~~~ ~~~~~~ — ~~’~~~ ~~~~ ~~~~~~ ~~~~~ ~~~ ~~~~~~, ~~~ ~~’~~~~ ~~~~ ~~~ ~~~~~~ ~~~ l’élire…\nPlus ~~~~~~~~~~~~~ ~~~~~~~, ~~~ ~~~~~ ~~~ ~~~~~~~~ ~~ ~~~~ ~~~~, ~~~ ~~~~~~ avoir déjà exploré ~~~ ~~~~~~ ~~~~~ ~~~~~~ ~~~~~~ ~~~~~~~~~~~ (~~~ ~~~~~ ~~~ ~~~~~~ ~~~~~~~~~~ ~~’~~~~~~~~, ~~~~ ~~~~~ ~~~~) ~~’~~~~~ ~~~~~, ~~~, ~~~~, malgré (plutôt qu’à cause) : ~~~~~ ~~~~~~ ~~~~~ ~~~~~ ~~~~~ l’être, et même ~~~ ~~~~~~ ~~~ ~~~~ ~~~~~ ~~~~~ ~~~ ~~’~~~~~ ~~~~ (~~~~~ ~~~~~ ~~’~~~~ ~~~~~ ~~~~~~~, ~~~ ~~~ ~~~~~~~ ~~~~…).\nvoir l’entrée du samedi 2 mai 2015 et ses 2 images dans Le Jour ni l’Heure


Pedro Petrone - Wikipedia\nPedro Petrone Schiavone (lesanvet Perucho pe l'Artillero), bet ganet d'an 11 a viz Mae 1905 e La Comercial (ur c'harter eus Montevideo (Uruguay)) hag aet da Anaon d'an 13 a viz Kerzu 1964 er memes kêr, a oa ur melldroader etrebroadel uruguayat (araoger kreiz e bost dezhañ war an dachenn).\nPedro Petrone, luc'hskeudennet d'ar mare (1931) ma c'hoarie en Italia.\n1 E vicher\n1.1 Er c'hleuboù\n1.2 E skipailh broadel Uruguay\n1.2.1 Copa América\n1.2.2 C'hoarioù Olimpek hañv\n1.2.3 Krogadoù a vignoniezh\n1.2.4 Copa Lipton\n1.2.5 Copa Newton\n1.2.6 Kib vell-droad ar bed\nSed amañ da-heul ar c'hleuboù mell-droad en devoa c'hoariet enne :\n1920-1923 : Solferino Montevideo,\n1923-1924 : Charley Montevideo,\n1924-1931 : Nacional Montevideo, aet da gampion Primera División de Uruguay e 1924,\n1931-1933 : Fiorentina (Firenze, Rouantelezh Italia d'ar mare-se),\n1933-1934 : Nacional, aet da gampion Primera División de Uruguay e 1933.\nDiskouez a reas bezañ ur paler hep e bar : bezañ e voe peder gwech gwellañ goleador Primera División de Uruguay (d'ar mare amatour) ha capocannoniere Seria A italian e 1932 (pemp pal warn-ugent, rampo gant Angelo Schiavio).\nE skipailh broadel UruguayAozañ\nNav gwech warn-ugent en devoa douget krez La Celeste etre 1923 ha 1930, ha merket pevar fal warn-ugent.\nKemeret en devoa perzh Pedro Patrone e pevar dalc'h, aet ar maout gantañ dre ziv wech (e 1923 ha 1924), renket da eil e 1927 ha da drivet e 1929. Sed amañ da-heul ar c'hrogadoù en devoa c'hoariet gant e skipailh broadel :\n4 a viz Du 1923 Estadio Gran Parque Central (Montevideo) Uruguay - Paraguay 2-0\n25 a viz Du 1923 Estadio Gran Parque Central Uruguay - Brazil 2-1\n2 a viz Kerzu 1923 Estadio Gran Parque Central Uruguay - Arc'hantina 2-0\nGant e dri fal ez eas da wellañ paler ar genstrivadeg, rampo gant an arc'hantinat Vicente Aguirre.\n19 a viz Here 1924 Estadio Gran Parque Central Uruguay - Chile 5-0\n26 a viz Here 1924 Estadio Gran Parque Central Uruguay - Paraguay 3-1\n2 a viz Du 1924 Estadio Gran Parque Central Uruguay - Arc'hantina 0-0\nGant e bevar fal ez eas da wellañ paler ar genstrivadeg ha, kement hag ober, dilennet e voe da wellañ c'hoarier ivez.\n6 a viz Du 1927 Estadio Nacional del Perú (Lima) Uruguay - Bolivia 9-0\n20 a viz Du 1927 Estadio Nacional del Perú Arc'hantina - Uruguay 3-2\nGant e dri fal ez eas da wellañ paler ar genstrivadeg, rampo gant ar c'hoarierien arc'hantinat Alfredo Carricaberry ha Segundo Luna koulz hag e genvroiz Roberto Figueroa ha Héctor Scarone.\n1añ a viz Du 1929 Estadio Alvear y Tagle (Buenos Aires) Paraguay - Uruguay 3-0\nC'hoarioù Olimpek hañvAozañ\nEzel e oa eus ar skipailh a yeas ar vedalenn aour gantañ da-geñver C'hoarioù Olimpek hañv 1924 (e Pariz, Bro-C'hall) ha C'hoarioù Olimpek hañv 1928 (en Amsterdam, Izelvroioù). En degouezh diwezhañ-mañ ez eas da wellañ paler ar gevezadeg a-drugarez d'ar seizh (7) pal en devoa plantet e-barzh.\nKrogadoù a vignoniezhAozañ\n21 a viz Gwengolo 1924 e Montevideo : Uruguay 1-1 Arc'hantina,\n28 a viz Gwengolo 1924 e Buenos Aires : Arc'hantina 0-0 Uruguay,\n2 a viz Here 1924 e Buenos Aires : Arc'hantina 2-1 Uruguay,\n10 a viz Kerzu 1927 e Viña del Mar : Chile 2-3 Uruguay,\n16 a viz Mezheven 1929 e Buenos Aires : Arc'hantina 2-0 Uruguay.\n29 a viz Eost 1927 e Buenos Aires : Arc'hantina 0-1 Uruguay,\n21 a viz Gwengolo 1928 e Montevideo : Uruguay 2-2 Arc'hantina,\n28 a viz Gwengolo 1929 e Buenos Aires : Arc'hantina 0-0 Uruguay.\n30 a viz Eost 1928 en Avellaneda : Arc'hantina 1-0 Uruguay,\n20 a viz Gwengolo 1929 e Montevideo : Uruguay 2-1 Arc'hantina,\n25 a viz Mae 1930 e Buenos Aires : Arc'hantina 1-1 Uruguay.\nKib vell-droad ar bedAozañ\nKemeret en devoa perzh en un dalc'h hepken :\nKib vell-droad ar bed 1930 bet aozet en Uruguay ma oa aet ar maout gant skipailh broadel Uruguay. Ne c'hoarias nemet ar c'hrogad kentañ :\n18 a viz Gouere : Uruguay 1-0 Perou.\nKrogadoù etrebrodael Pedro Petrone war 11v11\nAdtapet diwar « https://br.wikipedia.org/w/index.php?title=Pedro_Petrone&oldid=1779694 »\nDernière modification le 2 Gen 2018, à 19:03\nKemmoù diwezhañ degaset d'ar bajenn-mañ d'an 2 Gen 2018, da 19:03.


Hesiodos : diforc'h etre ar stummoù - Wikipedia\nHesiodos : diforc'h etre ar stummoù\nStumm eus an 8 Gwe 2017 da 11:23\n→Al Labourioù hag an Deizioù\nStumm eus an 8 Gwe 2017 da 11:21 (kemmañ)\n(→Al Labourioù hag an Deizioù)\nStumm eus an 8 Gwe 2017 da 11:23 (kemmañ) (dizober)\nOuzhpenn labourat an douar e oa un [[aoidos]] anezhañ, da lavarout eo ur barzh hag a save barzhonegoù evit o reiñ da glevet d'an dud. E [[C'halkis]] en [[Euboia]], e kemeras perzh en ur genstrivadeg barzhoniezh aozet gant mibien ar roue [[Amfidamas]] da lidañ obidoù o zad. Trec'h e voe war ar genstriverien all gant ur varzhoneg a gane enni talvoudegezh al labour-douar hag ar peoc'h. Un trebez a voe roet dezhañ evel gopr ha dediet e voe gantañ da Vuzezed menez [[Helikon]].\nMervel a eure en Askra. Pa voe distrujet ar gêriadenn gant tud [[Thespiai]], e tec'has an annezidi da [[Orc'homenos]]. Hervez testeni [[Aristoteles]] en e v-''Bonreizh Orc'homenos'' e voe dastumet ludu korf ar barzh, war-lerc'h un [[orakl]], gant tud ar gêr-se, ha lakaet e-kreiz o [[agora]], e-kichenik bez [[MiniasMinyas]], haroz ar geoded en-eeun. E-giz-se e voe lakaet Hesiodos gant an annezidi da ziazezer o c'hêr (οἰκιστής}} / ''oikistês'' e gregach).\nKomz anezhañ e-unan en deus graet Hesiodos en e oberenn: karout a ra ar vuhez sioul war ar maez, an dilontegezh hag ar reizhded, doujañ ouzh ar relijion betek bout kredus, hep klask plijout d'ar roue, trawalc'h dezhañ reiñ skoazell d'e genvroiz, a brezege dezho ar vuhezegezh vat gant gwerzennoù brav. Gantañ eo bet ijinet ar varzhoniezh didaktek. Delwennoù a voe savet dezhañ war-lerc'h e varv e [[Thespiai]], [[Olympia]] ha war menez [[Helikon]].\nAdtapet diwar « https://br.wikipedia.org/wiki/Dibar:MobileDiff/1768696 »


Le Télégramme - Spered ar vro - Yann-Bêr Kemener. Saveteiñ an anvioù lec’h\nYann-Bêr Kemener. Saveteiñ an anvioù lec’h\nYann-Bêr Kemener, prezidant ar gevredigezh EOST, a stourm evit ma vefe roet anvioù e brezhoneg d’ar straedoù e Terrug. (Foto Anna Quéré)\nPrezidant ar gevredigezh EOST zo bet e-penn ur galv bras evit ma vefe doujet ouzh an anvioù-lec’h e brezhoneg e Terrug.\nTaolioù pellgomz, emgavioù gant kazetennerien, emvodoù : abaoe ar pik-nik bras aozet d’ar 14 a viz Gwengolo e Terrug, e Ragenez Kraon, n’en deus ket bet Yann-Bêr Kemener kalz amzer da analiñ. Berzh en doa graet an darvoud forzh pegement : tost 500 den a oa deuet evit lavar ne oant ket a-du e vefe roet anvioù e galleg d’ar straedoù nevez e Terrug. « 32 straed nevez zo bet krouet war ar gumun, a zispleg Yann-Bêr. Roet ez eus bet dezho anvioù e galleg evel ‘’rue des pélicans’’ pe ‘’rue des fous de Bassan’’. Kement-se oa bet votet er c’huzul-kêr e miz C’hwevrer ». Peadra da lakaat Yann-Bêr Kemener da fuloriñ. Rak gant tud ar gevredigezh EOST, bet krouet gantañ 20 vloaz zoñ, ez eus bet graet ul labour renabl divent, koulskoude. « Abaoe 1997 e reomp enklaskoù diwar-benn ar glad e Terrug, evit treuzkas anezhañ d’ar re yaouankoc’h », a zispleg Yann-Bêr. Pevar levr diwar-benn istor an dud hag istor ar vro zo bet embannet gant EOST.\nPaotr ar vro\nO chom e Kraon, ar gumun e-kichen, emañ Yann-Bêr Kemener, met ganet eo e Terrug. « Peizanted a oa amañ dreist-holl hag evel-just e veze roet un anv e brezhoneg da bep tachenn », a gont an den. War e leve emañ bremañ, goude bezañ bet kelenner war an alamaneg. Pell zo emañ-eñ ezel eus ar gevredigezh Ar Falz. Ouzhpenn al levrioù diwar-benn Terrug ez eus bet embannet pemp levr diwar-benn glad Breizh gantañ, e ti Skol Vreizh, met ivez hentennoù da zeskiñ brezhoneg ha levrioù evit ar vugale. Krog eo ivez da skrivañ un heuliad faltazi diwar-benn bed ar bilhaouerien. Digeriñ a ra Yann-Bêr kartennoù bras war an daol. Ar re-mañ zo o tont eus kadastr Napoleon, e-lec’h ma oa bet renablet, en XIXvet kantved, anvioù ar parkeier ha kement tachenn a oa. « Al labour ‘oa graet, en ur mod, met ar youl n’emañ ket aze », eme Yann-Bêr. Betek-hen e veze roet alies an anvioù-se d’ar straedoù pe d’ar c’hêriadennoù. Met, evel ur bern kumunioù war an aod, ez eus bet savet tiez nevez e kêriadennoù kozh, ha roet anvioù galleg dezho war un dro.\nTri devezh goude ar pik-nik ez eus bet aozet un emvod gant an Aotrou Maer. « Kinniget en deus e vefe troet an anv e brezhoneg dindan. Met n’eo ket se hon oa goulennet ». Diskouezet en deus an afer pegen pouezus eo e vefe dalc’het an anvioù brezhonek war ar c’humunioù. « A-bouez eo evit an amzer da zont : ni zo amañ evit un nebeud amzer, arabat ober forzh petra ». En ur c’hortoz, eo aet Yann-Bêr da vale war hent Sant-Jakez. Peadra da aveliñ e benn… ha da glask titouroù all. « Mont a rin ivez da bourmen e bro Euskadi, da welet penaos e vez doujet diouzh an anvioù-lec’h euskarek eno ! »\nRagenez Kraon : Presqu’île de CrozonDarvoud : événementRenabl : inventaireHent Sant-Jakez : chemin de Saint-Jacques-de-CompostelleEOST : Études Ouvertes Sur Telgruc.\nNé à Telgruc, en Presqu’île de Crozon, Yann-Bêr Kemener n’a eu de cesse de promouvoir et de transmettre le patrimoine immatériel de sa commune. Aussi, quand 32 nouvelles rues ont été baptisées avec des noms en français cette année, son sang n’a fait qu’un tour. Avec les membres de son association EOST, le soutien de Kevre Breizh ainsi que de nombreux artistes, il a organisé un grand pique-nique de protestation en septembre, qui a réuni près de 500 personnes. L’affaire n’est pas terminée, Yann-Bêr reste l’arme au pied.


Ar c'honter Linky - Association S-EAU-S\nAccueil > Dour ha Tan > Ar c’honter Linky\nAr c’honter Linky\nRaktreset zo gant lezenn an 18 a viz eost 2015 staliañ 35 million konterioù-tredan a vez graet anezho konterioù Linky. Ac’hann 2021 e rankint bezañ staliet normalamant. Int a gemero plas an holl konterioù a-vremañ. Bruderez a vez graet gant ERDF : Linky a vefe ur c’honter evit aesaat deomp hon buhez.\nPetra a zeuio da vezañ hon frankiz deomp-ni ? Doujet e vo dezhi ? Peadra a zo da chom diskredik pa ouezer e vo anavezet gant ERDF an disterañ tra, an disterañ jestr eus hon buhez pemdeziek liammet gant hon implij tredan. Posubl e vo gouzout da bet eur ez eomp da gousket, da bet eur e tapomp ur strinkadenn, peur e vo muioc’h a dud en ti …. ha da bet eur ez imp kuit eus an ti da labourat. An titouroù personel-se a c’hello lod kavout eus a-bell a zegaso , anat eo, meur a zrougimplij : marketing diroll, laerezh a-berzh tud a fell dezho gouzout peur ne vimp ket er gêr... Petra a zeuio da vezañ an titouroù-se ha petra vo an efedoù evit pezh a sell eus hon buhez privez ?\nOuzhpenn-se pa c’hello ar pourvezer-tredan gouzout war an taol ha resis hon implij- tredan e vo posubl dezhañ ehanañ eus a-bell mont en dro mekanikoù zo evel hini an dour tomm, an tommerezed ….. gant ar pal digreskiñ ar c’hementad – tredan implijet pa vez an holl oc’h ober gant tredan.\nPetra lavar pa vo lemel 10 000 post- labour, re an dud karget d’ober skridoù-dastum ar c’honterioù ?Ne vint ket kempouezet gant ar postoù nevez krouet.\nHag an efedoù war ar yec’hed ?\nTud zo o deus da c’houzañv arouezioù tamm pe damm grevus abalamour d’ar gwagennoù insilet er c’habloù, er mekanikoù a ya en dro gant tredan. Ar CPL a vez graet eus an dra-se. N’eo ket bet raktreset ar c’habloù evit- se. Ret e vefe bet dezho bezañ houarnet d’an nebeutañ. Setu perak en em gav ar gwagennoù en aer tro dro d’an dud , aes da vuzuliañ betek 2m50 eus kement kabl zo memes mansonet er mogerioù ha betek al lampoù war an daol-noz hervez kevredigezh Next Up, savet ganti ur film en un ti ennañ ur c’honter Linky.\nDre ma ya war gresk en un doare prim an teknikoù e vez merzet n’eo glot ket ar c’honter Linky gant ar yec’hed. Evel-se e bro Suede 15 000 klanvour (2% eus ar boblans ) a zo anavezet gant ar stad evel kizidik- tre ha gant kudennoù a bep seurt .\nKelennerien ur skol vras eus bro Kalifornia o deus sachet evezh an dud goude bezañ stadet eo aet war gresk ar c’hign bev betek 21% goude implij ar c’honter Linky. Kardanaet eo bet gant enklaskerien evel S. Milham. Merzet zo bet ivez ur skuizhder dalc’hus, kudennoù memor, kudennoù divskouarn , mezevelloù, poan benn, anken, lammoù kalon.....\nKudennoù teknik a zo bet gwelet : sac’hadennoù niverus kerkent ha staliet ar c’honterioù Linky war ar skinwelerioù, an urzhiaterioù, ar binviji elektrik e ti ar genwerzherien, gouloù oc’h en em lakaat da vont en dro o-unañ ha tan-gwalioù zoken.\nE bro Kanada e-lec’h m’eo bet staliet ar c’honter e-barzh tost 4 million ti eo kresket ar fakturennoù ken emañ bro Kebek o kilañ.\nRet e vo sevel 700 000 stign GP.RS3G bras kenañ war an treusfurmerioù-elektrisite pe ar savadurioù evit kas an titouroù da ERFF.\nDisammet e vo ERDF eus kement sac’hadenn pe tan – gwall a c’hoarvezo. 20 devezh o do ar c’houzanverien evit prouiñ kiriegezh ar c’honter Linky. Ne vo ket digolet an dud gant an asuransoù evit an domajoù a orin magnetek.\nKresk e vo ivez war ar c’houmanantoù dre ma kousto 7 miliard a euroioù ar c’honterioù da laret eo etre 200 ha 300 euro evit pep ti , konterioù a ranko bezañ cheñchet bep 15 vloaz.\nKontrol d’ar pezh a lavar ERDF n’eo ket ret kaout ar c’honter Linky evit kenstagañ an energiezhoù nevez ouzh ar rouedad- tredan. Bro Alamagn dre skoue,kalz avansetoc’h egedomp war an danvez-se he deus nac’het staliañ ar c’honter Linky.\nAr C.N.I.C a zispleg mat e c’heller mont a-benn d’ar raktres-se. An ti-kêr, perc’henn war ar c’honterioù kozh a c’hell mirout ouzh ERDF d’ober ar cheñchamant-se.\nA drugarez d’an difraeoù keodedourel eo bet lamet an telloù-kastiz a oa en destenn e penn kentañ tout : 1500 euro evit pep tiegezh a nac’hfe staliañ ar c’honter.\nNe vint ket staliet en ospitalioù, al lec’hiennoù evit an arme, an archerdioù, ar c’hreizennoù nukleel. Ha perak ’ta ? Evit ma ne vefe ket laeret titouroù pouezus hag evit ma ne vefe ket direizhet o ardivinkoù.\nKeuz war lerc’h ne dalvez netra\nTeurel evezh eo ar gwellañ\ninfo document (OpenDocument Text – 27.3 ko)\nDegemer Mat ar Republik. Gavotenn.\nPlogon, dek vloaz goude.\nPetra eo an Tri Porteur e Landerne ?\nPhytoépuration... e brezhoneg\nKenteliou war al Labour-douar\nInstruction adreçzet gant ar zocieté agricultur euz a Quimper


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/333 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/333\nI. CORINTIED, VII.\nhag en ho spered, pere a zo da Zoue.\nEVTT ar pez a zell an traou hoc’h euz scrivet d’in, mad eo d’an den choum heb touch ouz maouez e-bed. (2) Koulskoude evit tec’hel diouz al libertinach, ra hen devezo pep goaz he vreg he-unan, ha ra he devezo pep maouez he ozac’h he-unan. (3) Ra zeui an ozac’h da renta d’he vreg ar pez a zo dleet ; hag evel-se ive ar vreg d’he ozac’h. (4) Ar vreg n’eo ket mestres var he c’horf he-unan, mes he ozac’h eo ; hag er memeus doare ive, an ozac’h n’e ket mestr var he gorf he-unan, mes he vreg eo. (5) N’en em brivit ket an eil euz egile, nemed consanti a rafec’h ho taou, evit eur pennad amzer, evit gallout en em rei d’ar iun ha d’ar beden ; ha goude, deuit adare assambles, gant aoun na deufe Satan da denti ac’hanoc’h dre ho kwall-ioulou. (6) Hogen, kement-man a lavaran evel eun ali, ha n’eo ket eur gourc’hemen. (7) Rag me a garje e vije an holl dud henvel ouzin ; mes pep hini hen deuz recevet he zonezon digant Doue, unan evel-hen, egile en eur feçon all.\n(8) Lavaret a ran eta d’ar re n’int ket dimezet, ha d’an intanvezed, penaos eo mad dezhe choum evel-d’oun-me. (9) Mes mar na hellont ket en em viret, eo gwelloc’h dezhe dimezi ; rag gwell eo dimezi eged devi.\n(10) Hogen d’ar re a zo dimezet e roan ar gourc’hemen-man (n’e ket me koulskoude hen ro, mes an Aotrou) : Ar vreg na dle ket en em dispartia diouz he fried ; (11) (ha mar deu hi d’en em dispartia diouthan, ra choumo hep dimezi, pe ra zeui d’en em unani adare gant he fried,) hag arabad eo d’ar pried dilezel he vreg. (12) Mes d’ar re all a lavaran (me eo hen lavar ha n’e ket an Aotrou) : Mar hen deuz unan euz ar breudeur eur vreg difeiz, hag hi contant da choum ganthan, diwallo d’he c’huitaad ; (13) ha mar he deuz eur vreg-benag eun ozac’h difeiz, hag hen contant da choum ganthi, diwallo ive d’he guitaad. (14) Rag an ozac’h difeiz a zo santifiet gant ar vreg ; hag ar vreg difeiz a zo santifiet gant he ozac’h ; anez, ho pugale a vefe impur, eleac’h breman ez int santel. (15) Mes mar fell d’an hini difeiz dispartia, lezit anezhan da vond ; ar breur hag ar c’hoar a zo libr, pa c’hoarvez kement--\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/333&oldid=125453 »


Lizherennoù hebesk - Mitaw\n<< Mots bretons dans le gallo... Mode des prénoms bretons dans... >>\nMoarvat hoc'h eus bet tro da welet bagoù kozh skrivet o marilherezh get lizherennoù ha sifroù kammdroek. A-zivout an hengoun martolod-se e vo komzet berr-ha-berr hiziv.\nAnat deoc'h, bed ar mor zo bet atav unan lan a gredennoù hag ur bern zo chomet anavet mat memb e-touez an dud ned int ket a-vor anezhe : na faota ket lakaat koulined, merc'hed peotramant beleion àr-vourzh kel seblant fall e vehe hrevez ma lârer.\n(Ur brav a bevar "hebesk" zo gellet gwelet àr ar gartenn-bost-se bet tennet e porzh ar Groazig...)\nAr skriviñ-marilherezh zo bet stag doc'h un tamm kredenn ivez : linennoù pe stummoù zo a vehe a-wall seblant. Lâret e veze e-mesk an dud ne vourre ket ar mor gwelet lizherennoù stummet get linennoù a-blom. Kement-se na vehe ket «hebesk», na daole ket pesked. Mes gwashañ zo, skriviñ letrennoù sonn en o flom a lakahe ar mor en arfleu...\nSed, kavet o doa ar voraerion un dro da ziskoselliñ : skriviñ lizherennoù kammdroek ha bolzet o dibenn kuit d'en devout linennoù a-blom trema ar mor.\nKeneve-se e vehe bet skontet ar pesked get ar vag hag ar c'haezh pesketour a vehe distroet ag e besketerezh hep ket ha netra, mar d'eo ket bet gwallgaset get un taol-mor ivez.\nHiniv ne greder ket e sort traoù ken, nemet e farian. Adkemeret eo bet lizherennaoueg an dud a vor e lec'hioù zo evit traoù a hiniv an deiz, get lizherennoù hebesk eo bet savet logo ofisial kêr Douarnenez lakaomp, e levrioù a-ziàr an traoù a vor e vez gwelet aliesik ivez.\nTud a zalc'h da skriviñ o marilherezh evel-sen pandeogwir o c'havont brav ivez, hag e jaojont gwell doc'h ur vag mod-kozh. Erfin, ned on ket sur ema «hebesk» al letrennoù-se mes «hedourist» ne lâran ket... Ha me da denniñ ur foto anezhe en ur gerzhet e porzh ar Groazig.\n(...Ar "pevar"-se, bet skrivet get trebaliz, na ziskouez ket bout hebesk !)\nNa bout e vez gwelet aliesik àr ar c'hartennoù-post kozh ned eo ket lâret ema ar mod-se d'ober ag ar vro, rak perzhier bro Naoned, evel hani ar Groazig, a oa lan a vagoù daet a vro Gernev. Hag é sellet a-dost e weler e ta an holl vagoù get sort letrennoù ag ar vro-hont. Ha n'em eus ket kavet un anad sklaer anezhe e-touez bagoù bro Naoned (nag e-touez reoù bro Gwened ivez). Da grediñ zo eta, ne oa hani éc'h ober gete keneve martoloded Kernev (mes ned on ket peursur ha mar gouiit pelloc'h lârit din).\n(Lizherennoù hebesk àr gouc'h ur vag kozh ag ar Groazig)


ewro Patrom:Mt icon\nevro Patrom:Sl icon\nVatikan Akrotiri and Dhekelia,\nAn euro (arouez: €, kod bank: EUR) zo anezhañ ar moneiz nemetañ e 19 Stad ezel eus Unaniezh Europa (anvet Takad an euro pe Euroland) ha hini ensavadurioù Europa. Implijet e vez evel moneiz de facto e stadoù all ivez : Kosovo ha Montenegro. Implijet e vez ivez, ent-ofisiel, gant korrstadoù zo: Andorra, Monaco, San Marino, Vatikan, hag ivez Akrotiri ha Dhekelia, bonnoù arme ar Rouantelezh-Unanet e Kiprenez. Moneiz 320 milion Europad eo, hag ouzhpenn 200 milion a dud all a ra gant ur moneiz merket gantañ.\nRannet eo an euro e 100 cent (skrivet EUROCENT war ar pezhioù). Roet eo e von gant Bank Kreiz Europa. An eil moneiz eo evit an treuzgreadoù, war-lerc'h an dollar US hag a-raok ar yuan sinaat. Deuet eo da vezañ moneiz kentañ ar bed abaoe miz Kerzu 2006 dre an niver a vilhedoù en implij (kement a 610 miliard €).\nImplijet eo evel moneiz kontouriezh er marc'hadoù arc'hant abaoe 1999 ha lañset e voe e pezhioù ha bilhedoù e 2002. Deuet e oa war-lerc'h an ECU (European Currency Unit da lâret eo unanenn voneiz Europa) gant ur feur a 1:1.\nAnv an euro en Unaniezh Europa\nAlamaneg 1 Euro\nSaozneg 1 euro\n100 cents euro\nDaneg 1 euro\nSpagnoleg 1 euro\nFinneg 1 euro\nGalleg 1 euro\nGresianeg 1 ευρώ\n100 λεπτά τo ευρώ\nλεπτό τα ευρώ\nItalianeg 1 euro\n100 cent l'euro\nIwerzhoneg 1 euro\nNederlandeg 1 euro\nPortugaleg 1 euro\nRoumaneg 1 euro\n1 (euro)cent 100 de euro\n100 de (euro)cenți euro-ul\nSvedeg 1 euro\nAdtapet diwar « https://br.wikipedia.org/w/index.php?title=Euro&oldid=1980788 »\nKemm diwezhañ d'an 15 Meu 2022 da 11:35\nKemmoù diwezhañ degaset d'ar bajenn-mañ d'an 15 Meu 2022, da 11:35.


António de Oliveira Salazar - Wikipedia\n(Adkaset eus Antonio de Oliveira Salazar)\nSalazar e 1939.\nAntónio de Oliveira Salazar, ganet d'an 28 a viz Ebrel 1889 ha marvet d'ar 27 a viz Gouhere 1970, a oa ur politikour hag ekonomour eus Portugal. Bez e voe kentañ ministr Portugal etre 1932 ha 1968. Salazar en devoa savet hag a voe e penn an Estado Novo (ar "Stad Nevez"), ur ren hollveliek a renas war ar vro betek 1974.\nGoude taol-stad an 28 a viz Mae 1926, Salazar a grog gant ar vuhez politikel. Harper ar prezidant Óscar Carmona, da gentañ evel maodiern an arc'hant ha goude-se evel kentañ ministr. Enebet ouzh an demokratelezh, ar gomunouriezh, ar sokialouriezh, an anarkouriezh hag ar frankizouriezh, sevel a reas un ideologiezh mirour ha broadelour.\nDafar ret er skolioù: ar groaz katolik, poltred Salazar ha poltred Américo Thomaz.\nE-pad Brezel Spagn e savas a-du gant Franco, hag eveltañ e-pad an Eil Brezel-bed e chomo neptu. Alies e vezont keñveriet dre o doare ideologiezh ha padelezh o ren.\nAdtapet diwar « https://br.wikipedia.org/w/index.php?title=António_de_Oliveira_Salazar&oldid=1767637 »\nKentañ Ministred Portugal\nKemmoù diwezhañ degaset d'ar bajenn-mañ d'an 3 Gwe 2017, da 12:14.


hini gozh - Wikeriadur\nGwelet ivez : hini kozh\nSavet gant hini ha kozh\nmaouez kozh; unan gozh pa vez amstrizh.\nAn hini gozh eus Kastellin A eve dour a staote gwin. Kanaouenn\n— Ya avat, mabig, a lâras an hini gozh, ur pesk ar c'haerañ eo ; [...]. — (Fañch an Uhel, Kontadennoù ar Bobl/1, Al Liamm, 1984, p. 111.)\n— Kerzh prim, emezañ, da gerc'hat div bal a zo er c'horidor e-kichen kambr ma gwreg, ma touarfomp prim an hini gozh, ha ne ouvezo den netra. — (Fañch an Uhel, Kontadennoù ar Bobl/2, Al Liamm, 1985, p. 22.)\nAn hini gozh o vont da denna he foltred. Pezh-c'hoari gant Erwan ar Moal.\n[...] ; ha kaer he devoe an hini gozh, ne gavas netra da damall dezhi. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 14.)\n— Gwir eo ! eme houman. Mat ar stal neuze ! Deut e-barz ha deut da zibri, marteze hoc'h eus naon, eme an hini goz. — (G. MILIN, Gwechall-goz e oa..., Kemper, 1924, p. 70.)\nAn hini gozh. — (Jules Gros, Le trésor du breton parlé Troisième Partie, 1974, p. 132.)\ngwreg kozh, pa gomzer eus daou bried; enebet ouzh hini kozh\nan hini wellañ\nSell, homañ eo an hini goz anezo ! — (Jules Gros, Le trésor du breton parlé Deuxième Partie, 1970, p. 277.)\nAdtapet diwar « https://br.wiktionary.org/w/index.php?title=hini_gozh&oldid=260277 »\nKemmoù diwezhañ degaset d'ar bajenn-mañ d'an 20 C'hwe 2018, da 21:20.


Purification er Uériès - Wikimammenn\nPurification er Uériès\nE ti J.M. GALLES, 1790 (pp. 262-264).\n◄ Gouïl er Rouéèt Purification er Uériès Er Septuagesim ►\nPurification er Uériès.\nEn eil dé a vis Huavrèr.\nDOué eit lausquein guet er Bobl Juiv ur merche ag er Miracl en doai groeit én ou andræd doh ou delivrein ag en Egypt durand ma cassai un Æl eit laquad d’er marhue bugalé cohan en Egyptiénnèt, e ordrénas dehai offrein dehou er mab cohan a bep-famill deu-uguênt-dé arlerh é gannedigueah, hac er prenein goudé dré en offrand a certæn lonnèt. Er memb Lezèn e zihuènnai doh er mèrhèt a antréein én Tampl quênt deu-uguênt-dé a oudé ou gullevoud, mar boai ur pautr, ha quênt puar-uguênt-dé mar boai ur vèrh ou doai bet : hac arlerh en amzér-ze é hoènt obligét de hum brésantein én Tampl eit hum burifiein. Er ceremoni-ze e oai ur merche é ma cablus ha criminel mab-dén quênt ma ta ér béd, a gaus de béhet ur hetan tad Adam. Æz-è de uélèt ne oai quet dalhét er Uériès santel d’el Lezèn-ze ; rac biscoah ne oai bet couciét dré er péhet ; hac er fréh divin hi doai douguét itré hé digosté, n’en doai groeit meit rantein hé furtæt caërroh ha parfættoh. Hi e hum bresantas neoah èl er mèrhèt-aral, eit hum burifiein, eit rein demb un exampl a humilité, hac hun désquein d’aboeissein de Ourhasmeneu Doué ha de ré en Ilis, hemb clasq éscus na digaré. Hanhuét-è el Lid-ze Chandelour, a gaus d’er goleu e zouguér ér Prehesion en dès en Ilis instituèt en dé-ze, eit represantein er voyage e ras er Uériès santel é monèt d’en Tampl guet hé Mab Jesus itré hé divréh. Er goleu-ze e represantt hur Salvér, péhani-zou sclærdér er béd, revè conzeu un dén santel hanhuét Simeon, péhani dré un inspiration a-ziar-lué e oai déit d’en Tampl ér momant-hont, guet un intanvès devod hanhuét Anna, hac en hanàuas eid er Messi.\nAdtapet diwar « https://br.wikisource.org/w/index.php?title=Purification_er_Uériès&oldid=83185 »


Buhez ar Sent/1912/Gouliou sant Fransez - Wikimammenn\nBuhez ar Sent/1912/Gouliou sant Fransez\n◄ Korneli Gouliou sant Fransez Jozef Kopertino ►\nAn êl-ze a nijas betek ennan hag a chomas dirazan, dibrad en êr, skeuden Jezuz-Krist stag ouz ar groaz harpet war e iskili. Ar gwel-ze a sebezas Fransez ; al levenez hag ar glac’har a deue, beb eil, da gargan e galon ; levenez, abalamour ma oa e Zoue dirak e zaoulagad ; glac’har, abalamour m’hen gwele war ar groaz, e zaouarn hag e dreid treuzet gant tachou bras, hag e galon digor. An hini a ’n em ziskoueze en diavêz a sklerijennas anezan en diabarz : Fransez a gomprenas, evel ma n’halle mui Hon Zalver, abaoue m’oa pignet en nenv, gouzanv poan ebet ken, e tlee tân ar garante, ha nan merzerenti e gorf, hen lakat, hen e-unan, da drei en eun eil Jezuz-Krist.\nAdtapet diwar « https://br.wikisource.org/w/index.php?title=Buhez_ar_Sent/1912/Gouliou_sant_Fransez&oldid=38190 »\nKemmoù diwezhañ degaset d'ar bajenn-mañ d'an 5 Gou 2012, da 14:50.


Lan, embanner al ludu | Daskor\nEvit dezhañ kaout danvez ha leve, perc’henn ma’z oa e dad war an douaroù strujusañ er barrez, Lan Ofret, mab pennhêr Kerunkun, a zeuas, ar bloavezh-se, da dantad Sant Yann, disamm e ziskoaz ha goullo e zaou zorn, pa oa dleet dezhañ dont, evel e dad, gant daou pe dri bec’h war beg ur forc’h houarn. Ma’z oa dre bizhoni e oa un dra vezhus ; ma’z oa evit ober goap ouzh ar sant, e oa gwashoc’h c’hoazh.\nUhel e oa savet gwrac’hell an tantad, pa dostae Lan Ofret ; rak Kerunkun a zo ur gêr vras, gant dek familh gaer o vevañ enni diwar ar mengleuzioù mein-glas ; ha kement hini eus kement familh a oa deut gantañ e lodig : ar baotred, an duilhad spern-du kalet ar c’hoad anezhañ, ha dispar d’ober tan padus ; ar merc’hed, ur gazeliad bleñchoù ; ar grennarded, ur geuneudenn, ur vriad wrizioù ; hag ar vugaligoù, krog c’hoazh, evit bale, e tavañjer o mamm, ur skolpenn pe ur ruskennig bennak ; rak, hervez ar c’hiz, e tle pep hini degas, hervez e oad hag e vadoù, e lodenn d’an tantad. Pe ma ne ra ket, e tevo er bed all, keit ha m’en devo padet an tantad. Souezhet eta e oa bet an dud bodet en-dro d’ar wrac’hell, o welout Lan Ofret o tont d’ar bedenn, e zaouarn a-dreñv e gein, hag o c’hwitellat en noz, evel ur foeter-hent. Mantret e oant bet ouzhpenn, rak ur seurt gwall zismegañs e-keñver ar sant a c’hellfe, en amzer da zont, degas gwall-blanedenn war o ziegezhioù.\n– Daoust hag eo deut an holl d’an tantad ? a c’houlennas Yann Arc’hant, a-raok enaouiñ an tan er bleñchoù gwrac’hellet.\nBep bloaz e veze enaouet an tantad gant Yann Arc’hant, ar mengleuzier kozh, doujet e Kerunkun, abalamour d’e oad ; ha, bep bloaz, e rae ar c’hozhiad, en un deurel ur sell en-dro dezhañ, an hevelep goulenn.\n– Ya ! o doa respontet an holl.\nNeuze Yann Arc’hant a reas, evel ma rae bep bloaz, un eil goulenn :\n– Daoust hag en deus pep hini ac’hanomp degaset e lodenn d’an tantad ?\nDarbet e oa bet d’ar re o doa degaset keuneud pe bleñchoù respont : « Ya ! » Hogen ar ger a vije bet gaou war o zeod, rak deut e oa soñj dezho e oa unan anezho hag a oa deut d’an tantad, divec’h e ziskoazh, e zaouarn a-dreñv e gein, hag en ur c’hwitellat en noz, evel ur foeter-hent. An holl eta a chomas mudet, ur prenn war o genou.\nAn Ofret kozh a sellas gant kas ouzh e vab. Yann Arc’hant ne c’houlennas ket div wech ha deut e oa e samm gant pep hini, gant aon en dije respontet unan bennak : « Nann ! Unan ac’hanomp n’en deus degaset tra ! » Hag ar c’homzoù-se en noz, dirak al loar hag ar stered, gwall ziougan e vijent bet.\nPenndaoulinañ ’reas Yann Arc’hant, en ur c’hrozmolat ; c’hwezhañ ’reas an herrañ ma c’hellas war ar glaou bev degaset gantañ en ur votez kozh. Flammoùigoù a savas, hag ar mengleuzier a vountas ar votez en un toullig, e-touez ur forc’had brug sec’h, lakaet dindan ar bern ; ha dizale e save ar flammoù en noz, ken uhel, ma rostent skourroù ur wezenn evlec’h.\nLaboused a nije, spontet, diwar o c’hlud, hag an eskell-kroc’hen a gammigelle, dallet.\nAr mengleuzier kozh a gilas, laouen an tamm anezhañ ; kroaziet e zivrec’h war e beultrin, sachañ ’rae war e vogedenn, o welout an tan o traskal en drammoù spern-du hag el lann kraz, hag o welout ar flamm o pignat d’al laez, gant elfennoù aour.\nHogen, dilavar e chome an dud en o sav en-dro d’an tantad. Den ne grede komz, gwasket ma’z oa kalon pep hini gant estrenvan nevez-c’hanet. Goude un abadenn, evelato, e kleved maouezed, o selloù chomet paret war an tan, o rannañ etrezo, goustad, war o fouez, komzoùigoù berr ha sioulik, evel ma vije bet pec’hed komz a vouezh uhel, en noz-se, e-tal an tantad. Mont a reas ar gaoz en-dro, keit ha ma traskas ar spern en tan, ha ma savas ar flammoù uhel d’al laez, a gaouadoù, evel gant an avel o c’hwezhañ dindano. Pa vihanaas ar flammoù, hag ar wrac’hell o tisac’hañ en ur bern glaou bev, Seza a benndaoulinas evit lenn buhez ar sant ha lavarout ar grasoù : « En em lakaomp war hon daoulin dirak an Aotroù Doue, pehini hor c’hlev hag hor gwel… »\nYann Arc’hant a skarzhas ludu diouzh e gorn, en ur stekiñ anezhañ ouzh palm e zorn. Edo o plegañ ur glin evit ar bedenn, pa welas e oa penndaoulinet Lan Ofret en e gichen. Sevel a reas hep lavarout ger hag e reas ur c’hammed pelloc’h, evit mont da benndaoulinañ. Ne oa den e-kichen Lan Ofret, e-pad ma lavared ar grasoù.\nGoude ar grasoù, e savas an dud, ha, goude teir dro d’an tantad, evel ar c’hiz, Yann Arc’hant a gemeras peg er forc’h houarn, m’en doa douget ganti, daoust d’e oad, daou vell duilhad bleñchoù, hag a grogas da verniañ ar glaou bev ledet e-kreiz al leur, evel ur bladenn ruz.\nAn tan a drouzas adarre, hag elfennoù, evel balafenned aour, a nijas en ur gornigellat, betek skourroù uhelañ ar gwez.\nE Kerunkun emañ ar c’hiz d’ober ul lamm dreist an tan, a-raok ma vo marvet ar flammoù. Gwazed ha krennarded a glask lammat uhel ha pell, hag an hini kentañ a lamm dreist pe a-dreuz ar flammoù a vez meulet gant ar merc’hed nerzh e zivesker, hag ivez e nerzh kalon. Ar merc’hed a vez aotreet da chom da sellout ; ne c’hel1ent ket lammat avat, rak, en o lamm kentañ, e lakafe an diaoul an tan en o brozh, ha neuze, n’eo ket bet graet o c’horf evit se. Ar re gozh kennebeut, ha ne c’hellent mui lammat evel ar baotred yaouank, a chome da sellout ivez, hag e lavarent dalc’hmat e lamment reutoc’h en amzer o yaouankiz.\nYann Arc’hant, hep selaou na rannañ komz, a droe en-dro d’an tantad, en ur verniañ gant e forc’h ar glaou bev, dre ma peurzeve ar c’heuneud diwezhañ. Ne reas ket un dro leun, rak chom a reas a-sav en tu enep da Lan Ofret ; hag e selle ar mengleuzier ouzh ar mab pennhêr, deut d’an tantad hep un dramm, hep un dornad koad, e zaouarn a-dreñv e gein, hag en ur c’hwitellat, evel ur foeter-hent.\n– Pa ne lamm mui den dreist an tan, a lavaras Yann Arc’hant, piv a bigno er wezenn da embann al ludu ?\n– N’am eus ket lammet c’hoazh, a lavaras Lan Ofret gant fae. Gortozit ma rin ul lamm dañvad evel ar re all.\nHag en doa kilet ha kemeret tizh, hag e oa o vont da lammat dreist an tan, pa welas en tu all bizied forc’h Yann Arc’hant, troet ouzh e du ha prest d’e doullgofañ. Ne c’hellas ket gant e dizh chom krenn a-sav, hag e lammas eta e-kreiz an tan en ur bec’hiñ evel mil diaoul. Devet mat e oa bet e dreid, daoust ma’z oa lammet er-maez ken buan ha ma’z oa kouezhet e-barzh. Ha ma n’en dije ket gwasket war e imor, en dije graet ul lamm all war Yann Arc’hant hag e vije marteze c’hoarvezet ur gwall daol. Lan Ofret, avat, a lavaras en un hejañ e ziskoazh ne sante droug ebet… Kavet e vije Yann Arc’hant diwezhatoc’h…\nDaoust hag a-ratozh-kaer en doa lakaet Yann Arc’hant e forc’h houarn dirak Lan Ofret, p’edo o vont da lammat dreist an tantad ? Kredapl eo ; rak pa bec’he en e gichen Lan Ofret, en un dennañ ar glaou bev diouzh e voutoù, ne oa ket bet evit mirout da lavarout etre e zent : « Gwell a se… » Hag, hervez meur a hini a selle outañ, e oa bet darbet dezhañ dirollañ da c’hoarzhin.\nYann Arc’hant, e-unan bremañ diouzh e du, a selle ouzh an tantad o vervel, e zaouarn kroaziet war beg fust e forc’h.\n– Ur brav a vern ludu evit an hini a daolo war an embann, emezañ a-greiz-holl outañ e-unan.\n– Evidon-me e vo, a lavaras, gant ur vouezh rok, Lan Ofret, gwall danav e skouarn.\nHep distreiñ e benn na respont tra, Yann Arc’hant a skopas en tan o vervel. Hag ar skopadenn a dalveze ne vije ket dezhañ al ludu.\nUr paotrig, an hardishañ dineizher brini tro-war-dro, daoulagad targazh dezhañ, a oa pignet ken buan hag ur c’hazh betek lein an ivinenn. Un ali en doa bet digant e vamm : pignat en noz, er gwez, dreist-holl er gwez ivin, gant o delioù stank ha teñval, a zo gwall zañjerus :\n– Taolit evezh gant aon da gouezhañ.\nUl lamm a reas kalon ar vaouez, pa glevas he faotrig, a-boan aet diouzh he c’hichen, o hopal diouzh lein ar wezenn, hag o c’houlenn :\n– Pet gwenneg e vo ?\nUn enor eo evit an neb a embann da gentañ e briz el ludu. Ar peurliesañ an enor-se a vez hervez an danvez. Perc’henn, ozhac’h pinvidik, e Kerunkun, an enor a veze dalc’hmat d’an Ofret kozh. Souezhet eta e chomas an dud, pa lavaras Yann Arc’hant :\n– Lakaomp anezhañ pemp gwenneg.\n– Pemp gwenneg ludu tantad sant Yann, a hopas, a bouez penn, ar paotrig diwar lein e wezenn ; pemp gwenneg emañ.\nDa biv da deurel bremañ war ar priz ? An Ofret kozh a chome prennet e c’henou, evel mouzhet, hag ar pennoù-tiegezh a gave gwall ger kas en tu all d’ur real. Boaz e veze da lakaat al ludu ur gwenneg, ha, goude, daou, tri… Petra ’c’hoarveze gant Yann Arc’hant, ken paour hag ar re all, mont da stourm outo gant ur real kentañ ?\nEr c’hêriadennoù tostañ, Penn-an-Aod, Penn-ar-Wern, war an dorgenn, hag er stankenn, en tu all d’ar stêr, e save hopadennoù en noz, oc’h embann ivez o ludu. Hini Penn-an-Aod n’oa ket uhel briz : eizh gwenneg. Ludu Penn-ar-Wern a savas e briz gwenneg ha gwenneg, betek pevar real ha daou. Evit ar Genkiz, ne voe ket gallet gouzout, rak an embanner a echue eeun-hag-eeun pa hope paotrig Kerunkun : – Dek gwenneg ludu tantad sant Yann ; ur wech, div wech…\n– Ur gwenneg ouzhpenn.\n– Daou real hag ur gwenneg ludu tantad sant Yann.\n– Pevar real !… a daolas Yann Arc’hant, rok e vouezh. E wreg a sellas outañ, droug enni. N’oa ket dereat d’ur mengleuzier paour mont da deurel dreist e briz, dreist~holl pa oa er gêr un torrad bugale da vagañ. Gant anken, e selaoue ar vouezh oc’h embann war lein an ivinenn :\n– Pevar real ludu tantad sant Yann ! Ur wech, div wech, div wech hanter !…\nYann Arc’hant, avat, a soñje :\n– Gant ma ne vo ket al ludu da Lan Ofret !\nD’an trede gwech e tlee chom al ludu gant ar mengleuzier.\n– Pevar real hag ur gwenneg, a lavaras ur vouezh, war he fouez.\nGwreg ar mengleuzier a voe disammet he c’halon.\nChannig Vihan an hini he doa taolet ur gwenneg ouzhpenn. Lakaet he doa en he soñj, ar bloavezh-se, kaout ludu an tantad da ledañ war ur park, ne ziwane ennañ, kaer he doa treiñ an douar gant ar bal, ha kempenn, nemet loustoni.\nSetu ma taole ur gwenneg war briz unan all, spi enni e vije lezet al ludu ganti, a-benn ar fin. Dre wenneg e save he friz, rak ne oa ket gwall binvidik, pa ne oa he danvez nemet ar park ne ziwane ennañ nemet alc’houenan, geot mellok ha moc’hajoù all. Da reiñ talvoudegezh d’he douar, he doa c’hoant eta kaout, ar bloaz-mañ, ludu an tantad, rak chañs e tegas d’an neb e bren, hag an douaroù luduet gantañ a zeu, evit dezho bezañ gouez a-raok, da vezañ kempenn ha strujus.\nKlevout a reer embann al ludu e Kerevel ; mouezh an hoper avat, a zo re zister, stanket mard eo gant an douaroù, ha ne glever anezhi nemet, a-daolioù, hervez tizh ar barradoù avel. Karout a reer gouzout pegement eo bet prenet ludu ar gêr dostañ, evit lakaat uheloc’hik priz. D’ar sul war-lerc’h, ar c’houer a daol gant trouz pren al ludu e plad an Anaon, rak n’eus ket en holl ilizoù plad sant Yann, hag e sil e skouarn paotr ar plad, goustadik, herrik a-walc’h, evelato, evit bezañ klevet gant meur a hini en-dro dezhañ : kement evit pren al ludu.\nSeza a c’houlennas, eta :\n– Piv ac’hanomp en deus klevet pe briz eo aet al ludu er Genkiz ?\nDen n’en doa klevet. Unan a lavaras :\n– Sur eo bet prenet mat.\n– O, ya ! eme unan all ; un eizh real bennak, d’an nebeutañ.\n– Eizh real al ludu, eme an Ofret kozh.\nChannig Vihan, o klevout ar priz, a stouas he fenn. Re uhel e oa ar priz evit dezhi mont dreist pa ne vije nemet gant ur gwenneg zoken. Yann Arc’hant, avat, a glevas gant kas ar c’homzoù-se ; ha komzoù taer an hini all : « Din e vo ! » a rae droug dezhañ en e galon. Sevel a reas, rak ne oa mui evit chom penndaoulinet, gant ar broudoù dindan e zaou c’hlin. Kerzhout a reas pelloc’hik diouzh e wreg, gant aon he dije houmañ graet sin dezhañ da zerc’hel e wenneien evit un tantad all.\nYann, avat, a soñje :\n– Evit al ludu mont gant an tad pe gant ar mab, ingal eo.\nHag e lavaras :\n– Eizh real hag ur gwenneg.\n– Nav real, eme an Ofret kozh.\n– Nav real hag ur gwenneg, eme Yann Arc’hant.\n– Dek real.\nGwreg Yann Arc’hant a hirvoude en he c’halon, hag an holl a oa souezhet o welout emgann etre an daou zen, ha ken buan en em bismigent, pe gentoc’h, en em dagent, ma n’en doa ket amzer paotr an ivinenn da embann ar prizioù kinniget.\n– Ur skoed, a reas an Ofret kozh, feuket an tamm anezhañ. Aet e oa droug en ozhac’h o welout ur mengleuzier o klask c’hoari e berc’henn, ha setu ma lavare en e askre :\n– Gant ma ne vo ket da hennezh !\nKement ma’z anzavas herr e vall :\n– Din e vo al ludu.\nKrediñ a rae dezhañ e vije bet ur skoed ur priz n’en dije ket kredet – pe dizereat ha mezhus e vije bet ! – ar mengleuzier paour teurel dreist dezhañ. Hogen, Yann Arc’hant, daoust d’e wreg toc’hellat kement ha ma c’helle evit ober dezhañ da gompren, ne oa ket krennet dezhañ e c’hoant, hag edo o vont da lakaat dreist ar skoed, pa daolas ar mab war an tad. Lan Ofret a lavaras :\n– Dek lur !\nDek lur ! biskoazh, abaoe ma’z oa tantadoù er barrez ha sent er baradoz, ne oa bet lakaet seurt priz e ludu an tantadoù. Dek lur ! Yann Arc’hant oa krennet dezhañ e c’hoant. Dek lur ! Mezhus e oa lakaat kement-se e ludu sant Yann, hag ouzhpenn ur pec’hed a vrasoni.\nAr paotrig, war lein e wezenn, a embanne ken herr, ma’z oa raouliet e vouezh gant aer an noz.\n– Dek lur ludu tantad sant Yann. Ur wech, div wech…\nKaer en devoe, avat, gortoz unan all da deurel, ne bignas priz all ebet betek lein ar wezenn.\n– …Teir gwech ! Dek lur emañ.\nHag ar c’homzoù-se a voe garmet ken herr, ma voent klevet eus kostez ar menez, ha pell er stankenn, en tu all d’ar stêr vras. Ha p’o devoe klevet priz burzhudus al ludu, an eil a c’houlennas digant egile petra a oa c’hoarvezet e Kerunkun.\nLan Ofret a dostaas ouzh Yann Arc’hant hag a lavaras dezhañ :\n– Din eo bet.\nAr mengleuzier, hep respont, a doc’hellas hag a skopas e-kreiz an tantad peurvarvet. Ur bountad avel a c’hwezhas war al leur hag a straneas ludu berniet, gant elfennoù e-leizh o kildreiñ. Un askell-groc’hen vrell a gammigellas da heul al ludu hag a dec’has pennfollet war-du ar c’hevioù, er mengleuzioù disac’het.\nDiouzh ar blaenenn, ma chome warni an tantad o vervel gant pennadoù war enaou pa c’hwezhe an avel, an dud a bignas, familh ha familh, dre ar c’harrhent don ha digompez, betek o zi, el laez. Er penn-adreñv, e kerzhe Lan Ofret. Chomet e oa ur pennadig goude ar re all, evit ober un tamm kempenn d’ar bern ludu, hag evit klozañ anezhañ gant taolennoù mein glas, gant aon e vije strewet a-raok ar beure gant an avel o c’hwezhañ er stankenn a gaouadoù foll.\nHag ivez evit kerzhout war-lerc’h ar re all, rak devet e oa e droad, ha ne felle ket dezhañ diskouez e oa kamm.\nUheloc’hik, er c’harrhent, Yann Arc’hant a gleve e wreg o c’hourdrouz anezhañ. Mezhus e oa klevout ur mengleuzier o vont betek lakaat ur skoed e ludu an tantad ha stourm ouzh un ozhac’h pinvidik.\n– Ya ! a respontas Yann.\n– Ha ma vije chomet ganeoc’h al ludu, ha kavet ho pije ur skoed da lakaat er plad a-benn disul ?\n– Ya ! a respontas Yann adarre.\n– Pelec’h neuze ho pije kavet anezhañ ?\n– Kavet petra ?…\nYann a oa er mare-se o vagañ soñjezonoù all. Hogen pa voent degouezhet en ti, e respontas d’e wreg :\n– Ur skoed em bije lakaet, emezañ, hag ouzhpenn zoken. Betek m’em bije gallet teurel. Betek ugent real em bije lakaet, hep kaout mezh na magañ brasoni, rak gouzout a rit !… Lan Ofret n’eus ket deut gantañ un disterañ d’an tantad, hag evelato ni hon eus lezet ludu an tantad da vont gantañ. Ul ludu santel aet gant un den fallakr. Me ’gred hon eus ni graet henozh ur pec’hed bras.\n– Marteze a-walc’h, eme e wreg goude ur pennad. Hag e chomjont dilavar.\nGouel sant Yann a oa degouezhet d’ar sadorn. An deiz war-lerc’h, Yann Arc’hant a savas mintin-mat evit mont d’an oferenn gentañ. Abredik zoken e oa savet ; ne oa ket sonet c’hoazh ar son gentañ, hag a-boan ma tarzhe a-dre skourroù ar gwez skleur dister an deiz o tihuniñ.\n– Pet eur eo, Yann ? N’eo ket sonet ar son gentañ evit an oferenn vintin ; pa n’eus ket loened da voueta, n’emañ ket c’hoazh mare sevel.\nYann a savas evelato hag a gerzhas er-maez, evit aveliñ e benn, emezañ.\nEzhomm en doa aveliñ e benn, rak ne oa ket bet evit kousket berad e-pad an noz, rak pa serre ul lagad hag e klaske en em rentañ da gousket, e veze dihunet kerkent gant mouezh ur paotrig oc’h embann diwar e wezenn ludu an tantad. Ha goude embann al ludu, e kleve, e noz e gousk, an hevelep mouezh o hopal war-lerc’h al laer.\nYann a ziskennas betek an atredoù. Tennañ ’reas diwar ar bern ludu an taolennoù mein glas, hag e taolas en e douez loustoni ha moc’haj.\nD’an oferenn-bred, Lan Ofret a daolas e bezh dek lur e plad an Anaon gant kement a drouz hag a lavaras ken herr : « Evit ludu Sant Yann ! » ma voe kavet an doare difeson gant an holl.\nUr vaouez kozh, en ur zistreiñ d’ar gêr, a c’hrozmolas etre he c’harvedoù dizantet :\n– Kement a vrasoni ne zougo ket chañs dezhañ.\nHa ral a wech e vez ar gaou e genoù ar re gozh.\nUr mintinvezh, Lan Ofret a demzas gant ludu santel an tantad, liorzhig ar bantenn ken treut an douar anezhi hag hini ur waremm lann. En ur zont d’ar gêr, e sac’h goullo gantañ war e skoaz, en em gavas gant Channig Vihan, hag e lavaras dezhi gant goaperezh :\n– Gwelet e vo hag eñ e talvez ludu an tantad muioc’hik eget al luduoù all. Liorzhig ar bantenn am eus luduet gantañ, ha spi em eus e vo ennañ, er bloaz a zeu, louzeier druz da vreinañ.\nChannig Vihan a respontas gant fae :\n– Ma ne dalvez ket al ludu da unan, da unan all an dije talvezet ; ma vez prenet gant arc’hant ludu un tantad, ar grasoù a vez da heul ne vezont ket, avat.\n– An holl luduoù a zo temzoù eus ar re wellañ, hag an hevelep grasoù a vez atav d’o heul, a farsellas Alan.\n– A ! N’eo ket gwir, eme Channig, prim ha dillo. Dreist kement ludu emañ hini an tantad. Mirout a ra ouzh ar grizilh, ouzh ar rev gwenn, ouzh ar skorn, pa vez bet prenet gant ur c’hristen mat.\nLan a zirollas da c’hoarzhin.\n– Ar wirionez a zo ganin, emezi ; hag ho ludu, ma n’eo ket bet prenet a galon vat, a vo devet gantañ ho park, evel ma’z eo bet devet ho troad gant tan an tantad.\nEhan a reas ar pennhêr da c’hoarzhin. Droug a c’houzañve en e dreid entanet, hogen ne gare ket soñjal penaos e oa c’hoarvezet. Channig a gendalc’he :\n– Bremañ ’oc’h kamm, devet ho taou droad. C’hwi ’lavar ’oc’h chomet berr, aet ho treid a-dreuz, pa lammec’h dreist an tantad, ha me ’lavar deoc’h ’oc’h bet bountet e-kreiz an tan gant nerzh an diaoul a-berzh sant Yann.\nHa Chann, fuloret, kuit gant he hent.\nLan Ofret a bignas war-du e di, goustad, rak abaoe m’en doa klevet Channig, e votoù a rae muioc’h a zroug dezhañ. Entanet e oa e dreid, ha santout a rae edont war-nes kloc’horenniñ, hag e soñje :\n– Bountet en tan gant an diaoul a-berzh ar sant !…\nHag eñ en doa prenet ul ludu ha ne oa ket dezhañ, pa n’en doa ket degaset ur vleñchenn d’an tantad… Prenañ al ludu a oa bet laerezh, ha kaer en doa soñjal en doa taolet dek lur e plad an Anaon, e kleve en e askre rebechoù :\n– Al ludu n’eo ket dit ! Ne oa ket dit evit ur gwennegad !…\nLudu laeret ne dalvezo ket dezhañ sur a-walc’h, evel ma lavare Channig Vihan…\nMa ne vije ket bet strewet war e bark, en dije douget anezhañ en-dro e-kreiz al leur, ha d’an neb a garfe da zont d’e gerc’hat. Ha Lan a sante morc’hed en e goustiañs ken gwazh hag ar c’hwitozennoù en e dreid, a lakae anezhañ da vont a-dreuz gant e hent, evel un den mezv.\nAn deiz war-lerc’h, ne voe ket Lan evit bale ; neuze e kredas ar pezh he doa lavaret dezhañ Channig Vihan p’edo o tont eus ludua e bark :\n– Bountet ’oc’h bet e-barzh an tan gant an diaoul a-berzh sant Yann.\nKloc’horennoù leun a zour\nAr pennhêr… a bedas sant Yann, hag a reas ul le. Nebeut goude e oa pare.\nKrediñ a rae dezhañ e oa bet pardonet. Hogen, ur wech, en ur ober un droiad en e barkeier, ez eas da welout al louzeier en doa hadet en dachenn luduet. Ne oa diwanet louzaouenn ebet, hag, a-dakadoù, e oa devet an douar. Devet evel ma’z oa bet devet e zaou droad. E takadoù all, e oa diwanet stank alc’houenan hag askol.\nGwall nec’het e chomas ar pennhêr pinvidik dirak e bark milliget.\nPa oa bet devet e dreid en doa graet ul le, ha nebeut goude e voe pare. Setu ma reas ul le all da Sant Yann, ken dezhañ tennañ e vallozh diwar e bark.\nAr bloaz war-lerc’h, pa zeue Yann Arc’hant d’an tantad gant e zuilhad bleñchoù hag e votez kozh, an tan o vogediñ diouti, e verzas e oa ar bern uheloc’h eget warlene. Kompren a reas, hep goulenn, perak e oa, ar bloaz-se, uheloc’h ar wrac’hell eget kustum, pa welas Lan Ofret, ur glin war an douar, a-raok ma’z oa zoken enaouet an tan.\nLan Ofret en doa graet div dro evit degas div lodenn : hini ar bloaz hag hini warlene, ha bezañ evel-se leal d’e le.\nLeal e voe ivez d’an eil le en doa graet, rak pa voe an tantad o vervel, Lan Ofret, hep mezh, a bignas e-unan er wezenn, hervez m’en doa touet, evit an embann. Ha setu ma ne daolas ket, an noz-se, war brizioù an nesañ ha ma lezas al ludu da vont gant Channig Vihan evit c’hwec’h real ha daou. Hogen ar c’hwec’h real ha daou a oa bet embannet ken herr en noz didrouz, ma’z oant bet klevet betek chapel Itron Varia a Gerluan, hag an deiz war-lerc’h, o tremen dre ar park bet luduet warlene gant ludu an tantad ha bet milliget, e welas gant levenez e oa kempenn an douar anezhañ hag e tiwane ennañ al louzeier hadet drusoc’h eget a-raok. Neuze pennhêr Kerunkun en em gavas skañv en e gorf, hag en em santas adarre e stad a c’hras.\nBook traversal links for Lan, embanner al ludu\n‹ Geotenn ar Werc’hez


Geriadur - Wikipedia\nUr geriadur zo ul levr dave a dalvez da adkavout titouroù diwar-benn gerioù, anvioù, pe meiziadoù, renket hervez urzh al lizherenneg peurliesañ. A bep seurt geriadurioù zo. Ar geriadurioù ar muiañ anavezet eo ar geriadurioù yezh, evel Geriadur brezhoneg an Here pe geriadurioù divyezhek.\nRet eo lakaat kemm etre ar geriadurioù, an holloueziadurioù, hag ar geriadurioù holloueziadur.\n2 Ar seurtoù geriadurioù\n2.1 Ar geriadurioù yezh\n2.1.1 Ar geriadurioù unyezhek\n2.1.2 Ar geriadurioù liesyezhek\n3 Ar geriadurioù arbennik\nAr c'hentañ geriadur skrivet er bed a vije bet savet gant ar Vabilonianed er VIvet kantved kent J.K..\nAr c'hentañ geriadur skrivet e sinaeg, ar Shuowen Jiezi, a oa skrivet e-tro ar bloavez 100. Hervez bloazdanevelloù Bro-Japan, e oa skrivet ar c'hentañ geriadurioù japaneg e 682, daoust ma oa ar c'hentañ ur geriadur evit lenn an arouezlunioù sinaeg.\nAr c'hentañ geriadurioù a oa geriadurioù divyezheg alies. Geriaouegoù gerioù galleg, saozneg, Italianeg pe Latin, e oant, en Europa, gant pep a droidigezh pe a zisplegadenn e yezh an aozer.\nAr c'hatholicon eo ar c'hentañ geriadur brezhoneg. Skrivet e oa e 1464 hag embannet evit ar wezh kentañ e 1499 gant Jehan Lagadeuc, person e Plougonven. Ur geriadur teiryezhek e oa, latin, galleg brezhoneg. Ar c'hentañ geriadur galleg eo ivez. Savet e oa bet evit skoazell ar gloareged a yae da studiañ d'ar broioù krec'h ha na ouient ken latin pe brezhoneg.\nAr c'hentañ roll eus 8000 ger saozneg a oa The Elementarie skrivet gant Richard Mulcaster e 1582,. Ne oa ket urzhiet ar gerioù hervez urzh al lizherenneg. Ar c'hentañ geriadur saozeg urzhiet hervez urzh al lizherenneg a oa skrivet gant ar c'helenner Robert Cawdrey e 1604.\nAr seurtoù geriadurioùAozañ\nAr geriadurioù yezhAozañ\nKavout a reer geriadurioù unyezhek ha lod all skrivet gant gerioù eus meur a yezh. Talvezout a reont da gavout titouroù diwar-benn gerioù hag anvioù ur yezh bennak. Bodañ a reont gerioù ar yezh-se renket dre urzh al lizherenneg, ar penngerioù, a vez skrivet d'o heul ur pennad gant titouroù pe troidigezhioù.\nAr geriadurioù unyezhekAozañ\nAr geriadurioù unyezhek zo skrivet penn-da-benn en ur yezh. Ar penngerioù hag an titouroù a denn dezhe zo skrivet er memes yezh. Ar geriadurioù-se a c'hall kaout un niver implijoù disheñvel. Ur skoazell int evit ar re a sav testennoù pe a lenn anezhe.\nPeurliesañ e kaver er pennad un termenadur eus ster(ioù) ar pennger urzhiet e melladoù disheñvel, skouerioù, ha distagadur ar pennger. A-wezhioù e kaver ivez notennoù etimologiezh ha yezhadur a denn dezhañ ivez.\nLod anezhe zo geriadurioù deskrivañ. renabliñ a reont ar gerioù hag o implijoù er yezh komzet pe skrivet. Lod all zo geriadurioù reolata.\nAr geriadurioù liesyezhekAozañ\nPeurliesañ ez eo geriadurioù divyezhek.\nAr geriadurioù arbennikAozañ\nGallout a reer kavout geriadurioù prederouriezh, istor, skiant, arz.\nLod eus ar geriadurioù a ginnig ditouroù diwar-benn an distagadur, an deveradurioù, an istorioù, ar gerdarzh, ar skeudennoù, an implij, an hentenn ha skouerioù frazennoù. Stumm ul levr pe meur a levr eo ar stumm kavet an aliesañ.\n↑ 1582 - Mulcaster's Elementarie, Learning Dictionaries and Meaning, The British Library\nAdtapet diwar « https://br.wikipedia.org/w/index.php?title=Geriadur&oldid=1941154 »


Uibhist a Deas - Wikipedia\nDelwenn Itron Varia an Inizi\nUibhist a Deas (distaget [ˈɯ.ɪʃtʲ ə tʲes̪]), South Uist e saozneg, zo unan eus an Inizi Gall e kornôg Bro-Skos. Hervez niveradeg 2001 e oa 1,818 a dud o chom enni.\nUr mirva naturel eo, ha meur a lec'h a dalvoudegezh hendraouriezhel zo. Kavet e oa bet aze momiennoù ragistorel. 90% eus an dud a zo katoliked. Bev eo ar gouezeleg. "Deasaich" (Kreisteiziz) a vez graet eus an dud e gouezeleg.\n4 Bannañ bombez\nA-bouez eo an douristelezh evit an enezenn. Gweladenniñ a reer\nar Kildonan Museum gant ar Clanranald Stone eus ar XVIvet kantved;\ndismantroù an ti ma oa ganet Flora MacDonald.\nSellout trema Nicolson's Leap. En a-dreñv emañ Beinn Mhór, en dorn kleiz, hag Hecla en dorn dehoù.\nBannañ bombez[kemmañ | kemmañ ar vammenn]\nE gwalarn an enez, e 1957-58, da vare ar Brezel Yen, e voe savet ardivinkoù da vannañ bombez-dre-ganol, pe resisoc'h ar Corporal missile, un arm nukleel pellgaset, savet gant Breizh-Veur ha SUA.\nAdtapet diwar « https://br.wikipedia.org/w/index.php?title=Uibhist_a_Deas&oldid=1559707 »\nKemmoù diwezhañ degaset d'ar bajenn-mañ d'an 11 Meu 2014, da 18:27.


dre vodañ arouezioù da stummañ ur ster etrebroadel anavezet gant pep lestr a-drugarez d'un teuliad hag a chom e bourzh — ar SHOM 32 eo evit Breizh ha Bro-C'hall. .\nKod al lizherennoù ha talvoudegezhAozañ\nArouezioù div lizherenn ennoAozañ\n« Dilezel a ran ma lestr. »\n« Goulenn a ran ur viñsaskell diwar vall. »\n« Kinniget em eus sikour, met nac'het eo bet.»\n« Emaon o vont d'ar strad. »\n« N'ho kwelan mui. »\n« Chom a rin en o kichen. »\n« An holl dudzo bet saveteet. »\n« Ha gallout a ran treuzkas an dud saveteet d'ho pourzh ?. »\n« Ne'm eus splujer ebet. »\n« Emaon sko er gourlen. »\n« Liñvet eo ma stradoù. »\n« Buanaat a ran. »\n« Dañjerus eo chom a-sav. »\n« E-maez pep dañjer emaoc'h. »\n« Ne'm eus radar ebet. »\n« Kit tostoc'h d'an aod. »\n« Berzet eo eoriañ. »\n« Lazhit hoc'h ijinoù diouzhtu. »\n« N'on ket prest da vont kuit. »\n« Merdeit gant evezh. Emaoc'h o trivañ war-du ma rouedoù. »\n« Gortozit a-vaez d'ar porzh. »\n« Ha skorn zo bet war ho hent ? »\n« Ar skorndorrer a baouez da labourat e-pad an nozvezh. »\n« Emaon difiñv en ul latar stank. »\n« Piv zo ouzh ma gervel ?. »\n« Deuit da hed arouezioù gweledel. »\nKod ar sifroùAozañ\nEvit addiskouez ar banniel kentañ.\nEvit addiskouez an eil banniel.\nEvit addiskouez an trede banniel.\nEvit addiskouez ar pevare banniel.\n« TRUMM »\n« NANN »\n« BARRAD »\nAnswer « Respont » / Code « Kod »\n« Hent kemmet »\nDesignation « Dezanvadur »\nDivision « Rann »\nEmergency « Mall »\nGroup « Strollad / Flodilh. »\nFormation « Furmadur. »\nInterrogation « Goulenn »\nNegative « Nann »\nPort « Babourzh »\nPrepare « Prientit »\nScreen « Skramm »\nSpeed « Tizh. »\nSquadron « Skouadrenn »\nStation « Arsav »\nStarboard « Tribourzh »\nSubdivision « Isrann »\nTurn « Troit »\nAdtapet diwar « https://br.wikipedia.org/w/index.php?title=Bannieloù_aroueziañ_war_vor&oldid=1798397 »\nDernière modification le 21 Mez 2018, à 19:57\nKemmoù diwezhañ degaset d'ar bajenn-mañ d'an 21 Mez 2018, da 19:57.


Dinis Iañ Portugal - Wikipedia\nDinis Iañ Portugal\nDinis Iañ Portugal (Lisboa, 9 a viz Here 1261 — Santarém 7 a viz Genver 1325) a voe c'hwec'hvet roue Portugal, lesanvet o Lavrador (al labourer-douar) abalamour ma reas plantañ pineg Leiria, hag o Rei-Poeta (ar roue-barzh) abalamour d'e oberenn varzhel.\nMab e oa d'ar roue Afonso III, ha d'e bried, an infantez Beatriz Kastilha. Kurunennet e voe e 1279, d'an oad a 17 vloaz.\nE 1282 e timezas gant Izabel Aragon, anavezet evel ar "Rouanez Santez", ur verc'h d'ar roue Pedro III Aragon ha d'e bried Constanza II Sikilia. Daou vugel o doe:\nConstanza de Portugal (1290-1313), ganet en Coímbra, anvet diwar-lerc'h mamm he mamm, a zimezas da Fernando IV Kastilha;\nAfonso IV (1291-1357), roue Portugal.\nBugale all en doa gant maouezed all\ngant Grácia Froes (anavezet ivez evel Gracia Anes):\nPedro Alfonso (1287-1354), kont Barcelos.\ngant Aldonza Rodrigues Talha:\nAlfonso Sánchez (1289-1329), aotrou Alburquerque, kevezer e hantervreur Alfonso IV. Divastardet e Mae 1304.\ngant Marina Gomes:\nMaría Alfonso, ganet a-raok 1301, dimezet a-raok 1317 da Juan Alfonso de la Cerda, aotrou Gibraleón. Beziet o-daou en manati Santo Domingos en Santarén;\nMaría Alfonso (1301-1320), leanez en Manati San Dionisio. Entre 1312 ha 1320 e reas sevel un aoter da Sant Andrev.\ngant María Pires, «una buena mujer de Oporto» (ur vaouez vat eus Oporto), hervez gerioù Pedro Alfonso, kont Barcelos,\nJuan Alfonso de Portugal (c. 1295-1326), divastardet en 1317, alférez ha mayordomo mayor e dad, harp feal ar roue hag ivez hini e hantervreur Alfonso Sánchez. Lakaet e voe d'ar marv gant e vreur Afonso IV e 1326.\ngant ur vaouez all dianav hec'h anv :\nFernán Sánchez (a-raok 1290-1329), dimezet da Fruilhe Anes de Soursa, divugel. Marvet e 1329 ha beziet e manati Santo Domingos das Donas en Santarén.\nAdtapet diwar « https://br.wikipedia.org/w/index.php?title=Dinis_Iañ_Portugal&oldid=1955120 »\nTiegezh Bourgogn (Portugal)\nKemmoù diwezhañ degaset d'ar bajenn-mañ d'an 15 C'hwe 2022, da 09:36.


Krugell an oadoù e Heiloo (01/01/2008)\nHeiloo (distagañ : ) a zo ur gumun hag ur gêr e rannvro istorel Friz ar C'hornôg, e proviñs Noord-Holland en Izelvroioù. 18,99 km² eo gorread Heiloo (douar : 18,76 km², dour : 0,23 km² ). D'an 31 a viz Mae 2009 e oa 22 248 annezad enni. Ar c'hêriadennoù da-heul a ya d'ober kumun Heiloo : Bollendorp, Kaandorp, Kapel hag Oosterzij.\n4 Ganet e Heiloo\nDont a ra an anv Heiloo eus an nederlandeg heilige loo ("koad sakr"). A-hervez en dije Sant Willibrord kaset ur burzhud da benn eno war-dro 690. Ur chapel eus an XIIvet kantved a zo, anvet Onze Lieve Vrouwe ter Nood, hag un ti-kêr bet savet e 1926. Er bloavezhioù 1950 ha 1960 e kreskas buan poblañs Heiloo, peogwir e teuas ur bern tud eus Amsterdam. Ul lodenn vras eus tud Heiloo a ya da labourat pe da studiañ en Alkmaar.\nE kuzul-kêr Heiloo ez eus 19 dileuriad :\nHeiloo 2000 - 5 dileuriad\nNCPN - 1 dileuriad\nEn Heiloo ez eus un ti-gar ma c'haller tapout an tren da vont da Alkmaar, Hoorn, Uitgeest, Zaandam, Amsterdam, Utrecht, 's-Hertogenbosch, Eindhoven, Den Haag, Weert, Roermond, Maastricht hag Heerlen.\nUn arsav-tren all a zo war an hent etre Heiloo ha Limmen. Implijet e vez ur wech ar miz da gas pirc'hirined da chapel 'Onze lieve vrouwe ter nood' (anv an arsav-tren eo ivez), padal e oa anvet Runxputte betek 1914. Unan eus ar pladennoù a voe distrujet e 1997 abalamour da abegoù surentez.\nGanet e Heiloo[kemmañ | kemmañ ar vammenn]\nJos Brink (1942-2007), den brudet er skinwel\nMaarten van Roozendaal (3 a viz Mae 1962), kaner\n↑ tijdelijke halte Onze Lieve Vrouwe ter Nood - foto's en omschrijving op stationsweb\nLec'hienn ofisiel Heiloo\nKartenn kumun Heiloo\nLiammoù diwar-benn Heiloo\nAdtapet diwar « https://br.wikipedia.org/w/index.php?title=Heiloo&oldid=1976762 »


na vezañ evit ober un dra bennak - Wikeriadur\nna vezañ evit ober un dra bennak\nGwelet ivez : bezañ bet evit ober un dra bennak\nbezañ dic'houest, divarrek d'ober un dra bennak; na c'hallout ober un dra bennak\nn'on ket evit ...\n— Nann, eme an hini kozh, n'on ket evit chom ; me 'gav diaes bezañ amañ. — (Lan Inizan, Emgann Kergidu 1, Brest, 1877, eil emb. Al Liamm 1977, p. 49.)\n— [...]... Koulskoude n'on ket evit kaout truez outañ : bremaik edo o tennañ warnomp. » — (Lan Inizan, Emgann Kergidu 1, Brest, 1877, eil emb. Al Liamm 1977, p. 224.)\nNann, n'on ket evit chom ken en ti d'o selaou ; [...]. — (Yann-Vari Perrot, E-tal ar poull, C'HOARIVA BREZHONEK, Pemp pezh-c'hoari berr, Skridoù Breizh, 1944, p. 41.)\nO ! met n'on ket evit padout ken [...]. — (Yann-Vari Perrot, E-tal ar poull, C'HOARIVA BREZHONEK, Pemp pezh-c'hoari berr, Skridoù Breizh, 1944, p. 41.)\nEizh devezh zo em eus lakaet eur vruzunenn eus an traet-se war ar goeñvenn a verve war biz bihan va zroad kleiz, abaoe n’on ket evit herzel, n’on ket evit pad ganti : an tan ruz a zo e-barzh. — (Fañch al Lae, Bilzig, Kemper, 1925, p. 136.)\nn'eo ket evit ...\nne oa/voe ket evit ...\n... ne voe ket evit miret oc'h he c'halon d'e garet. — (G. MILIN, Gwechall-goz e oa..., Kemper, 1924, p. 43.)\nN'oan ket evit ankounac'haat ho madelezh ... — (G. MILIN, Gwechall-goz e oa..., Kemper, 1924, p. 43.)\nNe oa ket evit komz, kemend-all e c'hoarzhe. — (Jakez Riou, An Ti Satanazet, Skridoù Breizh, 1944, p. 14.)\n... evit mirout\nenglish: to be unable to\nAdtapet diwar « https://br.wiktionary.org/w/index.php?title=na_vezañ_evit_ober_un_dra_bennak&oldid=234323 »\nKemmoù diwezhañ degaset d'ar bajenn-mañ d'an 27 Meu 2017, da 20:59.


« Nann, Aotrou Maurras ! » gant Ch. Gaonac’h (1942) – Barr-Avel\n« “Bro-C’hall e-unan” evel ma skrive Charlez Maurras, n’eus ket pell en e diwezhañ levr.\nBro-C’hall e-unan ? Nann, lavaromp-ni, Bretoned, rak gouzout a reomp, re vat, pebezh planedenn e vije bet hon hini, hag hini meur a vroadelezh all, ma vije bet deuet an trec’h gant ar C’hallaoued. Arvarus a-walc’h eo bet buhez Breizh, abaoe m’az omp bet trec’het. Klasket en dije, ar wech-mañ, pladañ ac’hanomp, pe zoken, klasket an tu d’hen ober.\nBro-C’hall gant ur spered evel hennezh ne c’hell ket bezañ pennrener an Europa.\nBro-C’hall e-unan ? YA, a respontomp, ni Bretoned, ma fell deoc’h mervel, kentoc’h eget kenlabourat gant an Europa ; rak ni ne fell ket deomp mervel ganeoc’h, ni a fell deomp bevañ, advevañ kentoc’h, hervez hon doare.\nMaurras en doa ul levezon vras war politikerezh Bro-Frañs da vare ar Marichal Pétain\nBro-C’hall e-unan ? Den n’hell bezañ e-unan bremañ.\nHa Maurras eo brasañ meizour Bro-C’hall mod nevez. Maurras, mab ar C’hreisteiz, difennour ar spered latin a-enep spered an Hanternoz.\nSetu ne chom nemet ni, Bretoned, er C’hornôg, prest da gemer perzh el labour. Ganeomp e teuio ar feiz, ur feiz birvidik. Fellout a ra deomp lakaat ur spered nevez da ziwan en hor Bro, ur spered distaget eus kement fazioù lakaet ennomp gant ar skolioù dinatur, gant un doare-bevañ dieneek, gant ur bolitikerezh vrein.\nAmañ, e Breizh, e fell deomp reiñ un dalvoudegezh d’ar vuhez : da vuhez ar spered, da vuhez ar c’horf. Ur vuhez hag a dalvezo ar boan bevañ anezhi. »\nTennet diouzh : https://gallica.bnf.fr/ark:/12148/bpt6k898512n/f1.item.zoom\nNeven Ar Ruz 24 novembre 2021 Action Française, Barr-Avel, Breizh, Charles Maurras, Gallaoued, Nationalisme intégral\nPrécédent Article précédent : Le Parti National Breton renaît de ses cendres !\nSuivant Article Suivant: Le « Bro gozh ma Zadoù » devient l’hymne officiel breton !


Skolioù ar gumun\nBez ' ez eus war ar gumun tri strollad skolioù publik, ur skol vamm hag ur skol kentañ derez publik, hag ivez daou strollad skolioù prevez. (En ur strollad skolioù ez eus war un dro ur skol vamm hag ur skol kentañ derez)\nAn enskrivadurioù er skolioù publik a vez graet en Ti-Kêr.\nAr skolidi a vez dasparzhet er skol a glot gant o chomlec'h, hervez ar gartenn skol e talvoud. Ar goulennoù disdalc'hioù a vez studiet gant ur bodad ad hoc, savet gant un divizadeg kemeret gant ar C'huzul Kêr. En em vodañ a ra hemañ ur wech ar bloaz d'an nebeutañ, evit an distro-skol o tont.\nServij ar skolioù : 02 98 31 95 40. pe mail\nAr skolioù publik\nStrollad skolioù ar Bourk\n22, hent ar Minou\nStrollad skolioù Koad Edern\nPellg 02 98 05 15 25\nStrollad skolioù Anita Conti\n4, straed Kerallan\nKelennadurezh divyezhek brezhoneg-galleg. Posubl eo da gaout war ar gumun ur skoliata divyezhek brezhoneg-galleg. Ar gelennadurezh-mañ a vez roet e-barzh klasoù mamm ha kentañ derez a-ratozh er strollad skolioù Anita Conti.\nAn hentenn divyezhek a zo bet digoret e miz Gwengolo 2003. Roet e vez d'ar vugale ur gelennadurezh hanter-hanter (an hanter e galleg, an hanter all e brezhoneg). Ar programmoù a zo heñvel ouzh ar re a vez kelennet er c'hlasoù unyezhek.\nSkol vamm Kroaz Saliou\nStraed Guy Môcquet\nSkol kentañ derez Kroaz Saliou\nAr skolioù prevez\nStrollad skolioù Santez-Tereza\nStraed ar skolidi\nStrollad skolioù Santez-Anna\n18, hent an Dreinded


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/465 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/465\nI. S. IAN, III.\nar Mab n’hen deuz ket ken neubeud an Tad ; an hini a anzav ar Mab, hen deuz ive an Tad. (24) Ra choumo eta enoc’h ar pez hoc’h euz klevet adaleg ar pen-kenta. Mar choum enoc’h ar pez hoc’h euz klevet adaleg ar pen-kenta, c’houi ive a choumo er Mab hag en Tad. (25) Hag ar bromessa hen deuz great deomp eo ar vuez eternel. (26) An traou-man em euz scrivet deoc’h divarben ar re a drompl ac’hanoc’h. (27) Mes an onction hoc’h euz recevet diganthan, a choum enoc’h ; ha n’hoc’h euz ket ezom e teufe den e-bed d’ho kelen ; mes evel ma teu an onction-ze da zeski deoc’h pep tra, ha ma’z eo gwirion, ha ma n’eo ket eur gaou, evel-se, hervez ma’z eo bet desket deoc’h ganthi, choumit enhan. (28) Breman eta, buga1igou, choumit enhan, evit ma hon devezo fizians, pa zeuio, ha n’hor bezo ket a vêz dirazhan en he zonedigez. (29) Mar gouzoc’h ez eo hen just, gouezit penaos piou-benag a ra ar pez a zo just, a zo ganet euz anezhan.\nGWELIT pebez karantez hen deuz diskouezet an Tad en hor c’henver-ni, pa’z omp galvet bugale Doue ! Ar bed na anavez ket ac’hanomp, abalamour n’hen deuz ket anavezet anezhan. (2) Bugale muia-karet, breman ez omp bugale da Zoue, hag ar pez a vezimp n’eo ket bet c’hoas diskouezet ; mes gouzoud a reomp penaos pa en em ziskouezo, e vezimp henvel outhan, rag her gwelet a raimp evel ma ema. (3) Ha kement hini hen deuz an esperans-ze enhan, en em burifi he-unan, evel ma’z eo hen he-unan pur. (4) Piou-benag a ra ar pec’hed, a dor ive al lezen ; rag ar pec’hed a zo eun tor-lezen. (5) Hogen, gouzoud a rit penaos Jeeus-Christ a zo deuet evit lemmel hor pec’hejou, ha penaos n’euz ket a bec’hed enhan. (6) Piou-benag a choum enhan, na bec’h ket ; piou-benag a bec’h, n’hen deuz ket gwelet anezhan ha n’hen deuz ket he anavezet. (7) Bugaligou, diwallit na deufe den d’ho trompla : an hini a ra ar pez a zo just, a zo just evel ma’z eo just he-unan. (8) An hini a ra ar pec’hed a zo euz an diaoul ; rag an diaoul a bec’h adaleg ar pen-kenta. Hogen, Mab Doue a zo deuet evit distruja oberou an diaoul. (9) Piou-benag a zo ganet euz a Zoue, na ra ket ar pec’hed, rag an had euz a Zoue a choum enhan ; ha na hell ket pec’hi, abalamour ma’z eo ganet euz a Zoue. (10) En\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/465&oldid=125599 »


Trede quevren - An eizvet Chabistr - Wikimammenn\nTrede quevren - An eizvet Chabistr\nYouen-Yan-Lois Derrien, 1779-1792 (?) (p. 196-203)\n◄ Ar seizvet Chab. Penaus e rencomp conservi hon reputation o pratica an humilite An eizvet Chab. Evit an douçder en andret an Nessa hac evit ar remed ouz ar goler An navet Chab. Evit an douçder en hon andret hon-unan ►\nAR C’hrem pe an Oleo sacr peveus a hini en em servicher en Ilis Doue, dre dradition an Ebestel, evit ar Confirmation ha certen Benedictionou, a so composet eus a eol olives mellet gant baum, pehini a rebresant etre an traou-all an diou vertuz gaer ac agreabl pere a veler sclear er Personaich sacr eus hor Salver, ha pere en deveus recommandet deomp particulieramant, evel pa ve dreizo ispicial e tleffe hor c’halon beza consacret d’e servich hac appliquet d’e imita. Disquit guene-me, emezàn, penaus ez oun douç hac humbl a galon. An humilite a zeu d’hor perfectioni en andret Doue, hac an douçder en andret hon Nessa. Ar baum pehini, evel am eus lavaret diaguent, a zisquen ato dindan etre an oll liqueriou, a represant an humilite. An eol olives, pehini a bign ato var c’horre, a represant an douçder hac ar vadelez, pehini a dremen dreist peb tra hac a so exceHant etre ar vertuziou, dre ma zeo ar fleur hac an dien eus ar garantez, pehini, hervez Sant Bernard, a so parfeta ma c’hell beza, pa vez non pas hepquen patiant, mæs c’hoaz pa vez douç ha deboner. Hoguen liquit evez, Philotee, da gaout en ho calon, ha non pas hepquen en ho quenou, ar c’hrem pe an dien mistic-mâ composet a zouçder hac a humilite ; rac unan eus ab artifiçou hac ar finessaou bras en de-veus hon adversour, eo ma ra da gals en em abusi gant comsou ha gant contanançou exterieur eus an diou vertuz-mâ, hac o veza na examinont quet ervat o interieur, e sonch dezo beza humbl ha douç, ha ne dint na cals na nebeut cousgoude. Quemense a vez anavezet dre ma teuont d’en em formalisa gant un arroganç vras, disterra coms a vez lavaret dezo a-dreus, ha disterra injur a recevont, evit quement ceremoniou a zouçder hac a humilite a veler ganto. Lavaret a reer penaus ar re pere o deveus quemeret ar re-med preservatif pehini a c’halver communamant Graç Sant Paul, ne gouenvont quet evito da veza flemmet gant an aër-viber, nemet e vezo ar remed-se eus an hini mad ha fin ; dememes pa vez mad ha guirion an humilite hac an douçder, hor goarantissont diouz ar chôenv hac an ardeur a gustum an injurou da lacat da sevel en hor c’halon. Mar deuomp ervat da veza rog, d’en em c’hueza ha d’en em zipita ; pa vezomp flemmet gant an teodou fall, eo sin penaus ne de quet sincer ha guirion hon humilite hac hon douçder, nemet hepquen peintet ha diguiset.\nAr Patriarch bras ha santel-hont Joseph, pa gassas e vreudeur var o c’his eus a Egipt da dy o Zad, ne roas nemet an avis-mâ dezo : n’en em liquit quet e coler en hoc’h hent, emezàn. Me lavar deoc’h ar memes tra, Philotee : ar vuez miserabl-mâ ne deo nemet un hent etrese ar vuez eternel ; n’en em lequeomp quet e coler eta en hon hent, an eil-re ouz o hentez ac’hanomp ; querzomp gant hor breudeur ha c’hoareset gristen douçamant, pssiblamant hac amiablamant. Hoguen me lavar deoc’h distac hep exception ebet, n’en em golerit na cals na nebeut, mar de possibl, ha na recevit pretext ebet a nep-seurt evit digueri an nor eus ho calon d’ar goler ; rac Sant Jacques a lavar, bref ha næt, hep reservation ebet, penaus coler an den n’en rent quet just hac agreabl dirac Doue. Ret eo resista ouz an droug hac arreti ar viçou eus ar re pere so en hor c’harg, fermamant ha courachussamant evit guir, mæs cousgoude gant douçder ha gant peoc’h. Netra ne rent quen douç un Elefant pa vez e coler, eguet ar guel eus a un oanic, ha netra ne dorr quen eas an nerz eus a ur voulet canol evel ar gloan. Ne istimet quet quement ar gorrection pa sorti eus ar goler, hac e ve accompagnunequeat gant ar ræson, evel ma e istimer pa na sorti nemet eus ar ræson hep coler ebet ; rac an ene ræsonabl o veza sujet naturalamant d’ar ræson, ne de sujet d’ar bassion pe d’ar goler nemet dre gontraign ; hac evelse pa vez accompagnunequeat ar ræson gant ar bassion pe ar goler, e teu da veza casseat, o veza rentet e domination hènvel ouz hini un tirant. Ar Brincet a ro un enor hac ur gonsolation vras d’ar bopl, pa zeuont d’o bisita gant un trein a beoc’h ; mæs pa zigassont armeou ganto, peguement bennâc ma ve evit ar mad public ve, o donediguez a vez ato disagreabl ha domachus, abalamour, peguement bennâc ma zint jurdic o lacat observi an urz vad etouez o soudardet, jamæs cousgoude ne ellont miret na erru ato un disurz bennâc, peveus a hini e vez vouaz ar païsant : dememes endra zeu ar ræson da c’houarn ha da exerci pæsiblamant ar bunition, ar gorrection hac ar reprimand, peguement bennâc ma er graë ric ha ric, e vez cousgoude caret ha cafet mad gant peb-unan. Mæs pa zigaç ganti ar goler, ar gourrouç hac an amportamant, pere, eme Sant Augustin, eo e soudardet, e vez douget mui eguet na vez caret, hac e c’halon e-unan a chom ato vouaz a guemense. Guell eo, eme ar memes Sant Augustin, revusi an antre ouz ar goler, peguer just bennâc e c’halle beza, eguet na deo digueri dezi, peguen dister bennâc ve ; abalamour ma zeo dies ober dezi sortial an-dal ma vez diguemeret, rac ma c’hantre evel ur vourjonen vian, ha ma teu da grisqui en un taul-cont quement hac un treust : ha mar gu’ell ur veich gounit an nos, hac an heaul da guzet var hor c’holer, ar pez a zifen an Abostol, e teu da geinch e cassoni, ha pelloc’h ne vez casi moyen ebet d’en em zisober anezi ; rac en em vezur a ra gant mil suspicion ha mil bersuasion faus, o veza ma cred ato un den courroucet penaus e vez just e gourrous. Guell eo eta æssa gouzout beva hep coler, eguet na de fallout exerci ar goler gant moderation ha gant furnez : ha pa en em guefomp surprenet ganti dre imperfection ha dre sempladurez, eo guell e c’haç prest var e c’his, eguet na de fallout marc’hata outi ; rac gant nebeut a spaç a vez roet dezi, en em rent mestres eus ar galon, hac e ra evel ar sarpant pehini a denn eas e gorf an hent ma c’hell poulsa e benn. Mæs penaus e c’hassin-me var e c’his, eme viot-hu ? Ret eo, Philotee, evel ma santit ar goler, destum ho nerz neuse-souden evit e mouga pæsiblamant hep en em droubli. Goude an effort pæsibl-se pratiquit an avis a roe Sant Augustin, o veza dija coz, d’an Escop yaouanc Auxilius. Grit, emezàn, ar pez a dle un den da ober mar gu’erru gueneoc’h ar pez a lavar David en ur Salm : va lagat a so troublet gant ar goler, ho pezet recours da Zoue o crial ountâ evel ar Profet-se ; Autrou va Doue, ho pezet truez ouzin, evit ma c’hastenno e zourn da arreti ho coler. Me lavar penaus eo ret deomp goulen sicour ouz Doue pa en em velomp e danger da veza trec’het gant ar goler, oc’h imita an Ebestel pere, oc’h en em velet e danger da gonfonti gant an tourmant a savas er mor, a grias ouz hor Salver : Autrou, hor saveteit, pe e zeomp da goll. Neuse e c’hourc’hemenno ive d’ar gouagou revoltet eus hor passionou rei peoc’h, hac e teui ur c’halm bras en hor c’halon. Hoguen me hoc’h avertis ato penaus an oræson pehini a reot ouz ar goler bresant ha pressant, a dle beza great en ur fæçon douç ha pæsibl ha non pas en ur fæçon violant, ha quemense a ranquer da observi en oll remejou pere a impliger ouz an droug-mâ.\nGant quemense pa velot ho pezo great un action a goler bennâc, raparit neuse-souden ho faut dre un action a zouçder pehini a exerçot prontamant en andret nep ma viot bet en em goleret ountâ pe outi. Rac ec’his ma zeo ur remed excellant ouz ar gaou en em zislavaret evel ma santomp hor bez-èn lavaret, dememes eo ur remed excellant ouz ar goler ivez e rapari neuse-souden dre un act a zouçder control dezi, rac, evel a lavarer, ur c’houli nevez great a so eassoc’h da remedia outi. Ouzpen pa vezit e repos hac hep sujet ebet d’en em goleri, grit ur bourvision vras eus a zouçder hac a batiantet, o lavaret hoc’h oll gomsou hac oc’h ober hoc’h oll actionou, pe ii bian pe ii bras, en ur fæçon an douça hac an agreapla a vezo possibl ; o caout memor penaus ar Pried sacr eus a Gantic ar C’hanticou ne deveus quet hepquen ar mel var he diveus hac ouz bec he zeaud, mæs c’hoaz e deus-èn dindan he zeaud, da lavaret eo en he feutrin, ha ne de quet mel hepquen eo e deus ennâ, mæs ivez leaz. Rac ne de quet aoualc’h e ve douç en andret hon nessa ar goms hepquen ac’hanomp, mæs hon oll beutrin, da lavaret e, an oll interieur eus hon ene a dle beza ive ; ha ne rencomp quet hepquen caout an douçder eus ar mel pehini so a c’huez mad, da lavaret eo, ne de quet aoualc’h hor be un antretien douç, hac agreabl-gant an dud diaveas, beza e tleomp caout ivez an douçder euz al leaz etouez tud hon ty hac hon ameseien dost : hac en dra-se o deus ur mancamant bras ar re pere a so evel Elez emeas hac evel diaoulou en ty.\nAdtapet diwar « https://br.wikisource.org/w/index.php?title=Trede_quevren_-_An_eizvet_Chabistr&oldid=127223 »\nKemmoù diwezhañ degaset d'ar bajenn-mañ d'an 9 Eos 2018, da 12:32.


E Kemper, ur stummadur arbennik hag hep e bar\n«Mestroniañ brezhoneg evit mont war-zu micherioù ar c’helenn.»\nMarteze e anavezit lod e-touez an dud niverus a fell dezho mestroniañ brezhoneg da-vat e-sell da vont war-zu micherioù liesseurt ar c’helenn: kelenner ar skolioù (sklolaer), kelenner eil derez, skoazeller buhez skol (AVS), skoazeller er skol-vamm (ASEM) pe c’hoazh kasour er skolaj pe el lise. Hag gwir eo e vez enfredet tud nevez bep bloaz gant kement hentenn divyezhek a zo e Breizh: an hentenn dre soubidigezh gant Diwan, pe hentennoù par-ouzh-par ar skolioù publik ha prevez.\nGant ar greizenn stummañ Kelenn e vez aozet bep bloaz ur stummadur hag a zo graet evito. Digor eo d’an deraouidi rik pe d’ar re a zo nevez kroget da zeskiñ brezhoneg ha 930 eurvezh stummañ, war-hed 9 miz, a ya d’ e ober. Ma’z eo gouestlet al lodenn vrasañ da zeskiñ brezhoneg dre gomz ha dre skrid ez eus ouzhpenn ur vodulenn hag a roio d’ar stajidi ur brassell war an danvezioù skol pennañ a vez kelennet e brezhoneg evit degas ar c’heriaoueg arbennik stag outo. Evit klokaat ez eus aozet ivez, e-kerzh ar stummadur, meur a sizhunvezh staj evezhiañ er skolioù.\nUr stummadur hep e bar, efedus ha fetis.\nEvit mont pelloc’h ganti o do ar stajidi, bep ma teuio aesoc’h-aesañ dezho ober gant ar brezhoneg, da sevel un teuliad studi bihan liammet ouzh ar bedagogiezh, war un danvez hag ul live skol hag a chom diouzh o c’hoant. Difenn o zeuliad o do da ober dirak ur juri.\nAr stajoù evezhiañ a vez graet en holl liveoù, eus ar skol-vamm d’al lise evit m’o do digarez ar stajidi da ober anaoudegezh gant an holl vicherioù stag ouzh ar c’helenn ha da implij ar brezhoneg da yezh labour ha da yezh ar pemdez.\nDre hor stummadur e pleder eta gant ar brezhoneg implijet da yezh kelenn met ivez en holl obererezhioù skoazellañ ar c’helenn, ha zoken tro-dro d’ar c’helenn evel ar buheziñ er skolaj hag el lise.\nTaolit evezh ez eo ar stummadur-se, kinniget gant Kelenn abaoe 13 vloaz, an hini nemetañ e-touez an holl stajoù hir da zeskiñ brezhoneg, a zo aozet a-ratozh-kaer evit ar re a fell dezho mont war micherioù ar c’helenn hag ar re-se nemetken.\nDre ar stignadoù «Desk Enseignement» ha «Desk petite enfance», lakaet war-sav gant rannvro Breizh, e c’hall ar stajidi kaout ur yalc’had studi. Ar glaskerien labour a c’hall goulenn ma vo kemeret e karg ul lodenn eus ar frejoù stummañ ha darn anezho o do gwir da vezañ gopret gant ar rannvro e-pad o staj, diouzh reolennoù ar stummadur micher. Digor eo ivez ar stummadur d’ar re a zo barregezhioù micher ganto dija : kelennerien unyezhek c’hoant ganto mont war ar c’helenn divyezhek en dazont, pe ivez skoazellerien (ASEM). Ar re-mañ a c’hall bezañ kemeret o stummadur e karg diouzh doare ur CIF pe ur steuñv stummañ all.\nTitouroù gant : Kelenn, 3 straed Vendée, 29000 Kemper Kelenn[@]kelenn.bzh


Bilzig - Wikipedia\nGolo Bilzig (trede embannadur)\nBilzig eo anv ar romant brezhonek skrivet gant Fañch al Lae.\nBilzig a zo ur romant da gelenn ar yaouankiz. Embannet e voe evit ar wech kentañ er gelaouenn Buhez Breiz, adal an niverenn 37 (miz genver 1924) betek an niverenn 47 (miz du 1924).\nKontañ a ra bugaleaj ha yaouankiz ur paotr paour hag emzivad eus parrez Lokireg, en Bro-Dreger. Savet eo gant e voereb Izabel. Afer en deus ouzh ar person hag ar c'hont, dalc'herien ar galloud er barrez. War a seblant e c'hoarvez an istor en XVIIIvet kantved. *Bilzig a zo ur mousig hag emzivad. Tremen a ra an istor etre Plistin (Toull-ar-c'hirri, al Lev-Draezh), Sant-Eflamm, Perroz-Gireg, Montroulez, Lannuon…\nLakaet en deus an aozer barzhonegoù e-barzh an istor.\nSkrivañ a ra Fañch al Lae e KLT ha santet e vez da-vat blaz yezh Treger. Ne vez ket lakaet a ñ e fin an anv-verb, ao met ô, eur evit ur, buhe, anehañ, kentañ, pôtr, penôs, ... Bez' ez eus gerioù a skriv evel e klev anezho.\nKavout a reer ur pennad diwar Bilzig en Annales de Bretagne e 1958, e-lec'h ma 'n em c'houlenn Pêr Trepos hag-eñ ez eo tennet ar pennad tri eus Bilzig e gwirionez.\nEmbannadur Buhez Breiz, e 1925.\nEmbannadur Emgleo Breiz, e falc'huneg, e 1963; adembannet gant ur golo nevez goude.\nUn embannadur divyezhek, troidigezh e galleg graet gant Bernez Kabon, gant Skol Vreizh e 2000.\nSellet er Wikimammenn : Bilzig (1925).\nAdtapet diwar « https://br.wikipedia.org/w/index.php?title=Bilzig&oldid=1989495 »\nKemmoù diwezhañ degaset d'ar bajenn-mañ d'an 29 Ebr 2022, da 17:36.